ORDE do 30 de decembro de 2010 pola que se establecen as bases reguladoras e se procede á convocatoria pública para a programación de accións formativas dirixidas prioritariamente ás persoas traballadoras desempregadas na Comunidade Autónoma de Galicia correspondente ao exercicio de 2011.
CONSELLERÍA DE TRABALLO E BENESTAR — III. OUTRAS DISPOSICIÓNS — 07/01/2011

O obxecto desta orde pola que se convoca a programación de accións formativas dirixidas prioritariamente a traballadores e traballadoras desempregados/as é concretar os principios xerais contidos na Lei 9/2007, de subvencións de Galicia, no relativo ás axudas para os cursos de formación profesional para o emprego, que teñen por obxecto a cualificación profesional dos traballadores e traballadoras.
Todas estas accións de formación profesional para o emprego conforman un dos elementos máis salientables das políticas activas de emprego, como medida de mellora da empregabilidade dos desempregados dentro da estratexia europea de emprego acordada polo Consello Europeo extraordinario de Luxemburgo, e da estatal, de acordo co Plan nacional de acción para o emprego.
O Regulamento (CE) nº 1081/2006, do 5 de xullo, do Parlamento Europeo e do Consello, modificado polo Regulamento (CE) nº 396/2009, do 6 de maio, sinala que o fondo apoiará, entre outras, as accións nos Estados membros encamiñadas a facilitar o acceso ao emprego e a inserción no mercado de traballo, as políticas de fomento e mellora da formación profesional e da formación en xeral.
O Real decreto 395/2007, do 23 de marzo, pola que se regula o subsistema de formación profesional para o emprego prevé a formación de oferta, entendida como aquela que ten por obxecto facilitarlles ás persoas traballadoras, ocupadas e desempregadas, unha formación axustada ás necesidades do mercado de traballo que atenda aos requirimentos de competitividade das empresas, á vez que satisfaga as aspiracións de promoción profesional e desenvolvemento persoal das persoas traballadoras, capacitándoas para o desempeño cualificado das diferentes profesións e para o acceso ao emprego.
A Orde TAS/718/2008, do 7 de marzo, pola que se desenvolve o Real decreto 395/2007, do 23 de marzo, en materia de formación de oferta, establece as bases reguladoras para a concesión de subvencións públicas destinadas ao seu financiamento.
Entre as distintas modalidades de formación de oferta que regula a antedita orde recóllense as accións formativas dirixidas prioritariamente aos traballadores desempregados, cuxa execución se realizará mediante a convocatoria do órgano competente de cada comunidade autónoma conforme as bases que na orde se establecen.
O Real decreto 34/2008, do 18 de xaneiro, polo que se regulan os certificados de profesionalidade, inclúe aspectos relativos á impartición e avaliación das ofertas de formación profesional para o emprego correspondentes aos novos certificados de profesionalidade.
A Comunidade Autónoma de Galicia asume as funcións e os servizos transferidos pola Administración do Estado en materia de formación profesional ocupacional mediante o Decreto 69/1993, do 10 de marzo.
O Decreto 335/2009, do 11 de xuño, polo que se establece a estrutura orgánica da Consellería de Traballo e Benestar atribúelle á Dirección Xeral de Formación e Colocación, o exercicio das competencias e funcións, entre outras materias, relativas á formación profesional para o emprego.
O II Plan galego de formación profesional defínese basicamente como un plan que concibe integralmente a política de cualificacións e da formación profesional. Este carácter integral implica, en canto aos fins, seguir avanzando cara á constitución dun sistema de formación profesional integrado en Galicia e supón tamén considerar como beneficiario deste plan o conxunto da poboación activa. Para acadar estes obxectivos, o plan artéllase a través de catro liñas estratéxicas de actuación que inciden na integración dos sistemas de cualificacións e formación profesional, no óptimo aproveitamento dos recursos e da xestión, na calidade e innovación e na promoción da aprendizaxe permanente ao longo da vida.
A Lei 9/2007, do 13 de xuño, de subvencións de Galicia, establece no seu artigo 5º.2 que a concesión de axudas e subvencións se axustará aos principios de publicidade e transparencia, concorrencia, obxectividade, igualdade e non discriminación, aos cales se axusta esta disposición. Tamén será de aplicación o Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia.
A Lei 38/2003, do 17 de novembro, xeral de subvencións, regula os requisitos de concesión e xustificación das subvencións concedidas na Administración do Estado. Nesta lei recóllense artigos que teñen carácter básico, polo que son de aplicación á normativa desta comunidade autónoma, e, consecuentemente a esta orde de convocatoria. Tamén será de aplicación o Real decreto 357/2006, do 24 de marzo, polo que se regulan a concesión directa de determinadas subvencións nos ámbitos do emprego e da formación profesional ocupacional, en canto vía de proxectos con compromiso de contratación inmediata.
Esta orde tramítase ao abeiro do disposto no artigo 1º.1 da orde da Consellería de Economía e Facenda do 11 de febreiro de 1998, pola que se regula a tramitación anticipada de expedientes de gasto, na redacción dada pola Orde do 27 de novembro de 2000, modificada pola Orde do 25 de outubro de 2001, e a concesión das subvencións queda sometida á condición suspensiva de existencia de crédito adecuado e suficiente no momento da resolución.
Así, o financiamento das axudas previstas nesta orde de convocatoria farase con cargo aos créditos dos programas 12.05.323A.440.0 (300.000 ), 12.05.323A.444.0 (150.000 ), 12.05.323A.460.1 (10.195.199 ), 12.05.323A.471.0 (21.704.595 ) e 12.05.323A.481.0 (21.211.710 ) que figuran no proxecto de Lei de orzamentos xerais da comunidade autónoma para o ano 2011, con código de proxecto 201100643, incluídos no Programa operativo adaptabilidad y empleo 2007ES05UP0001. Destas cantidades o 80% será achegado polo Fondo Social Europeo e o 20% pola Administración do Estado.
Consecuentemente con todo o anterior, consultados o Consello Galego de Formación Profesional e o Consello Galego de Relacións Laborais, en exercicio das facultades que me confire o artigo 34º da Lei 1/1983, do 22 de febreiro, reguladora da Xunta e da súa Presidencia, modificada parcialmente pola Lei 11/1988, do 20 de outubro,
DISPOÑO:
Título I
Disposicións xerais
Artigo 1º.-Obxecto e ámbito de aplicación.
1. Esta orde ten por obxecto o establecemento das bases reguladoras e as condicións polas que se rexerá, no ámbito da Comunidade Autónoma de Galicia, tanto a convocatoria pública como a execución das accións formativas dirixidas prioritariamente a traballadores e traballadoras desempregados, correspondentes ao exercicio de 2011, xestionadas pola Consellería de Traballo e Benestar, a través dos seus departamentos territoriais e da Dirección Xeral de Formación e Colocación.
2. A convocatoria das subvencións previstas nesta orde realizarase mediante réxime de concorrencia competitiva, agás nos seguintes casos:
-As vías de convenios de colaboración vencellados a programas específicos para a formación de persoas con necesidades formativas especiais ou que teñan dificultades para a súa inserción ou recualificación profesional e que se consideren de interese social a que se refire o número 2 do artigo 15º, que se tramitarán segundo o previsto no artigo 19º.2 da Lei 9/2007, do 13 de xuño, de subvencións de Galicia.
-Os proxectos formativos con compromiso de contratación inmediata a que se refire o número 3 do artigo 15º desta orde, que se tramitarán en réximen de concesión directa, de conformidade coa normativa estatal.
Artigo 2º.-Entidades beneficiarias.
1. Poderán participar nesta convocatoria:
a) Na vía de programación 1a do artigo 15º: todos aqueles centros e entidades de formación inscritos no censo de centros colaboradores de formación ocupacional da Consellería de Traballo e Benestar, naquelas especialidades que teñan homologadas na data de publicación desta orde.
b) Na vía de programación 1b do artigo 15º: as persoas físicas, as entidades xurídicas e as institucións que desenvolvan unha actividade que teña relación directa coa formación, así como todos os centros e entidades de formación inscritos no Censo de Centros Colaboradores de Formación Ocupacional da Consellería de Traballo e Benestar.
c) Na vía de programación 2 do artigo 15º: administracións locais e outras institucións públicas ou entidades sen ánimo de lucro que teñan entre o seus fins a formación ou inserción profesional dos colectivos de traballadores a que se dirixen estes programas.
d) Na vía de programación 3 do artigo 15º: as empresas, as súas asociacións ou outras entidades que presenten un proxecto formativo específico para elas con compromiso de contratación inmediata.
2. Non poderán ser beneficiarias das subvencións aquelas entidades que non cumpran os requisitos establecidos no artigo 13º da Lei 38/2003, do 17 de novembro, xeral de subvencións e no artigo 10º da Lei 9/2007, do 13 de xuño, de subvencións de Galicia.
Título II
Procedemento de tramitación das subvencións
para a realización das accións de formación profesional para o emprego
Capítulo I
Do procedemento de tramitación das subvencións
Artigo 3º.-Solicitudes, documentación e prazo.
1. As entidades que desexen participar nesta convocatoria preferentemente empregarán a aplicación de solicitudes dispoñible no enderezo https:// emprego.xunta.es/sifo-solicitudes. Mediante esta aplicación poderán cubrir a información relativa á solicitude das axudas (anexos I, II, III, V e VI) e presentalas telematicamente no Rexistro Telemático da Xunta de Galicia.
Non obstante, o resto da documentación referida no punto 2, así como a copia do anexo I, presentarase nos departamentos territoriais da Consellería de Traballo e Benestar que correspondan ao domicilio do solicitante ou na Dirección Xeral de Formación e Colocación, segundo o caso, por calquera das formas previstas no artigo 38º.4 da Lei 30/1992, do 26 de novembro, de réxime xurídico das administracións públicas e do procedemento administrativo común, utilizando para iso os modelos normalizados que se publican como anexos a esta orde.
Cada entidade presentará un único anexo I por vía de programación, no que se incluirán todas as accións formativas solicitadas pola vía elixida de acordo co artigo 15º, indicando expresamente a vía de programación elixida.
As solicitudes tamén se poderán presentar en papel, por calquera das formas previstas no artigo 38º.4 da Lei 30/1992, do 26 de novembro, de réxime xurídico das administracións públicas e do procedemento administrativo común.
Para a vía de programación prevista no artigo 15º.1 b, as entidades só poderán solicitar ata un máximo de catro accións formativas por localidade.
2. Todas as solicitudes deberán vir acompañadas pola seguinte documentación:
a) Documentación acreditativa da capacidade legal suficiente para asinar a solicitude.
b) Copia compulsada do CIF ou NIF da entidade.
c) Unha ficha por cada un dos cursos solicitados no modelo normalizado (anexo II), agás as solicitudes que se presentasen por rexistros telemáticos.
d) Declaración de conxunto de todas as solicitudes efectuadas ou concedidas para a mesma acción formativa nas distintas administracións públicas competentes ou noutros entes públicos.
e) Declaración responsable de non atoparse incurso nalgunha das circunstancias establecidas no artigo 13º, punto 2 e 3 da Lei 38/2003, do 17 de novembro, e no artigo 10º, punto 2 e 3 da Lei 9/2007, do 13 de xuño, que impiden obter a condición de beneficiario.
f) Acreditación documental de estar ao día nas obrigas tributarias e sociais e de non ter pendente de pagamento ningunha débeda, por ningún concepto, coa Administración pública da Comunidade Autónoma de Galicia; excepto as entidades que se recollan na Lei de orzamentos xerais da Comunidade Autónoma de Galicia para o ano 2011.
g) Declaración responsable do compromiso do desenvolvemento das accións formativas en galego, de ser o caso.
h) Cando as especialidades formativas que se solicitan correspondan a novos certificados de profesionalidade, entendendo por novo certificado de profesionalidade, para os efectos desta orde, aqueles publicados a partir do ano 2008, as entidades deberán, ademais, achegar a seguinte documentación:
-Programa formativo elaborado pola propia entidade, tomando como base para a súa elaboración o contido do correspondente certificado de profesionalidade e segundo a estrutura dun curso normalizado de formación profesional para o emprego.
-Convenio ou acordo coa empresa ou empresas en que realizarán o módulo de prácticas profesionais non laborais en empresas incluídas no certificado de profesionalidade, se é o caso.
i) Cando as especialidades formativas que se soliciten sexan como proxectos experimentais ou innovadores e, polo tanto, non estean incluídas no ficheiro de especialidades formativas, ou se concedan ao abeiro do artigo 15º.2 e estean vencelladas a programas específicos para a formación de persoas con necesidades formativas especiais ou que teñan dificultades para a súa inserción ou recualificación profesional, as entidades deberán, ademais, achegar a seguinte documentación:
-Informe motivado das necesidades de formación nesa especialidade en relación co mercado de traballo.
-Programa formativo elaborado pola propia entidade segundo a estrutura dun curso normalizado de formación profesional para o emprego.
-Valoración estimada do custo da formación de acordo co sistema de cálculo establecido pola Dirección Xeral de Formación e Colocación.
-Planos e unha descrición dos inmobles e instalacións: aulas e talleres onde se vai realizar a acción formativa, concretando as respectivas superficies en metros cadrados, así como a relación de equipos e material que se vai empregar.
l) Xustificación documental de ter inserido laboralmente alumnos formados da convocatoria anterior ou de ter cumprido na execución das accións formativas concedidas na convocatoria anterior co compromiso de inserción laboral ou de prácticas profesionais non laborais nas empresas, de ser o caso, para os efectos do establecido no artigo 4º.4 i.
3. Nas vías de programación 1b e 2 reguladas no artigo 15º, as entidades solicitantes, segundo o artigo 9º do Decreto 158/2001, do 29 de xuño, polo que se regula o procedemento para a homologación de especialidades formativas e para a inscrición no Censo de Centros Colaboradores de Formación Ocupacional, para a homologación das instalacións, deberán achegar, ademais:
-Xustificante de propiedade, arrendamento ou título lexítimo que habilite para a posesión dos inmobles e instalacións correspondentes, equipo didáctico, talleres ou campos de práctica. No caso de que a parte práctica do curso se vaia desenvolver en empresas, achegarase o compromiso da empresa co centro colaborador para que se realicen naquela as prácticas.
-Licenza municipal de apertura ou, de ser o caso, o disposto no artigo 28º desta orde.
-Planos oficiais dos inmobles e instalacións.
-Memoria de inmobles e instalacións identificando no plano cada espazo físico e a súa superficie e as aulas e talleres/campos de prácticas que se van utilizar.
4. O prazo de presentación de solicitudes será dun mes contado desde o día seguinte ao da publicación desta orde no Diario Oficial de Galicia para as vías de programación 1a e 1b establecidas no artigo 15º.
O prazo de presentación de solicitudes será ata o 30 de xuño para as vías de programación 2 e 3 establecidas no artigo 15º.
A obtención da subvención quedará condicionada á existencia de crédito dispoñible, de acordo co establecido no artigo 31º.4 da Lei 9/2007, do 13 de xuño, de subvencións de Galicia.
5. No suposto de que a solicitude non cumpra os requisitos sinalados na convocatoria ou a documentación presentada conteña erros ou sexa insuficiente, requirirase o solicitante para que, nun prazo de 10 días, emende a falta ou achegue os documentos preceptivos, con indicación de que, se así non o fixese, se considerará desistido da súa solicitude, logo de resolución que así o declare.
6. De acordo co establecido no artigo 14º letra ñ) da Lei 9/2007, do 13 de xuño, de subvencións de Galicia, as entidades beneficiarias quedan informadas da existencia do Rexistro Público de Subvencións e dos extremos previstos no artigo 5º da Lei orgánica 15/1999, do 13 de decembro, de protección de datos de carácter persoal.
7. Así mesmo, e tal como se recolle no artigo 15º.1 da Lei 9/2007, do 13 de xuño, os órganos administrativos concedentes procederán a publicar no Diario Oficial de Galicia as subvencións concedidas, indicando a convocatoria, o programa e crédito orzamentario a que se imputan, o beneficiario, a cantidade concedida e a finalidade ou as finalidades da subvención.
8. Igualmente, publicaranse na páxina web oficial nos termos previstos no artigo 13º.4 da Lei 4/2006, do 30 de xuño, de transparencia e boas prácticas na Administración pública galega, polo que a presentación da solicitude leva implícita a autorización para o tratamento necesario dos datos dos beneficiarios e a súa publicación na citada páxina web.
9. Os beneficiarios das axudas concedidas incluiranse no Rexistro de Axudas, Subvencións e Convenios e mais no de Sancións, creados nos artigos 44º e 45º da Lei 7/2005, do 29 de decembro, de orzamentos xerais da Comunidade Autónoma para o ano 2006.
Artigo 4º.-Procedemento.
1. Os órganos instrutores do procedemento serán:
a) Para a vía de programación regulada no artigo 15º.1 a):
-A Dirección Xeral de Formación e Colocación, para as confederacións empresariais e sindicais de ámbito provincial ou autonómico e as entidades con centros homologados en máis dunha provincia.
-Os correspondentes departamentos territoriais da Consellería de Traballo e Benestar, para as entidades con centros homologados nunha soa provincia.
b) Para a vía de programación prevista no artigo 15º.1 b e 15º.3: os correspondentes departamentos territoriais da Consellería de Traballo e Benestar.
c) Para as vías de programación recollidas no artigo 15º.2: a Dirección Xeral de Formación e Colocación.
2. O procedemento que se seguirá na tramitación e instrución dos expedientes será o establecido na Lei 9/2007, do 13 de xuño, de subvencións de Galicia, coas concrecións que se establecen nos parágrafos seguintes:
a) Para a vía de programación recollida no artigo 15º.1 a:
-No ámbito provincial, os expedientes remitiránselle á comisión de valoración para o seu informe que, xunto co informe da Dirección Xeral de Formación e Colocación e coa proposta de resolución realizada polo Servizo de Formación e Colocación, serán elevadas ante o xefe/a do departamento territorial para a súa resolución.
-Nos expedientes de resolución centralizada, remitiránselle á comisión de valoración para o seu informe que, xunto coa proposta de resolución realizada pola Subdirección Xeral de Formación para o Emprego, será elevada ao director/a xeral de Formación e Colocación para a súa resolución.
b) Para a vía de programación recollida no artigo 15º.1 b:
Os expedientes remitiránselle á comisión de valoración para o seu informe que, xunto co informe da Dirección Xeral de Formación e Colocación e coa proposta de resolución realizada polo Servizo de Formación e Colocación, serán elevadas ante o xefe/a do departamento territorial para a súa resolución.
3. Para os efectos do previsto neste artigo, as comisións de valoración estarán compostas polos seguintes membros:
a) Nos departamentos territoriais, polo xefe/a do Servizo de Formación e Colocación, que a presidirá, e por dous vogais, dos que un actuará como secretario, designados de entre o persoal do departamento territorial da Consellería de Traballo e Benestar polo xefe/a do departamento.
b) Nos servizos centrais, polo subdirector/a xeral de Formación para o Emprego, que a presidirá, e por dous vogais, dos que un actuará como secretario, designados entre o persoal da Dirección Xeral de Formación e Colocación polo director/a xeral de Formación e Colocación.
c) Se, por calquera causa, no momento en que as comisións de valoración teñan que examinar as solicitudes, algún dos seus compoñentes non puidese asistir, será substituído pola persoa que para o efecto designe o respectivo xefe/a do departamento territorial da Consellería de Traballo e Benestar ou o director/a xeral de Formación e Colocación, segundo proceda.
4. Para avaliar as solicitudes das vías de programación 1a e 1b, a comisión de valoración terá en conta os seguintes criterios:
a) Se a especialidade solicitada está incluída no anexo IV: 20 puntos.
b) Se a especialidade solicitada non está incluída no anexo IV, pero é conducente á obtención dun novo certificado de profesionalidade, sempre que se programe na súa totalidade: 10 puntos.
c) Se as solicitudes presentan un proxecto formativo cunha metodoloxía innovadora ou que introduza de forma significativa as novas tecnoloxías para a imparticion da acción formativa: ata 15 puntos.
d) Por comprometerse a facer prácticas profesionais non laborais nas empresas, ata 5 puntos. O compromiso de realización de prácticas deberá presentarse segundo o modelo que figura no anexo V.
As prácticas profesionais non laborais nas empresas que se valoran son as realizadas fóra do programa formativo do curso, sempre que se ateñan ao previsto no artigo 25º B.
e) Pola inserción laboral dos/as alumnos/as formados ou polo compromiso de inserción; valorarase da seguinte forma cun máximo de 30 puntos:
e.1) Para as solicitudes de especialidades formativas da mesma familia profesional que as impartidas ao abeiro da convocatoria de 2009:
Valoraranse:
-Os/as alumnos/as formados e inseridos en ocupacións relacionadas coa familia profesional das especialidades impartidas ao abeiro da convocatoria do ano 2009: ata 30 puntos.
-Os/as alumnos/as formados e inseridos noutras ocupacións: ata 10 puntos.
e.2) Para as solicitudes de familias profesionais distintas das impartidas ao abeiro da convocatoria de 2009: valorarase o compromiso de inserción para a acción formativa solicitada nesste exercicio: ata un máximo de 30 puntos.
O compromiso de inserción deberá presentarse segundo o modelo que figura no anexo VI.
f) Certificación do sistema de xestión de calidade ISO 9001 ou plan de mellora EFQM, se se achegar: 5 puntos.
g) A experiencia e xestión do centro valorarase da seguinte forma, cun máximo de 20 puntos:
Para os centros que impartiron formación nalgunha das convocatorias da programación de accións formativas dirixidas prioritariamente a persoas traballadoras desempregadas:
-Informe técnico de seguimento: ata 10 puntos.
-Xestión administrativa e contable: ata 10 puntos.
h) O emprego da lingua galega na realización das accións formativas, puntuarase con 5 puntos.
i) Aquelas entidades que non cumpriran o seu compromiso de prácticas ou de inserción na convocatoria anterior, puntuaranse negativamente ata -15 puntos e non se lles aplicará o previsto na alínea d e e.2, respectivamente.
O cumprimento do compromiso de inserción laboral de alumnos formados valorarase só respecto daqueles alumnos que non tivesen ningún tipo de relación laboral nin co centro de formación nin coa empresa onde se realizará a inserción.
Entenderase por inserción laboral a contratación laboral dos alumnos/as formados da convocatoria de 2009.
As comisións de valoración determinarán o número de cursos que se van realizar en cada comarca, en función da poboación desempregada, e o número de cursos que se van realizar por especialidade formativa atendendo ás necesidades do mercado de traballo e á diversificación da oferta formativa.
Para poder acceder á programación será necesaria unha puntuación mínima de 35 puntos.
5. Para a vía de programación recollida no artigo 15º.2 o procedemento será o abreviado regulado no artigo 22º da Lei 9/2007, do 13 de xuño, de subvencións de Galicia e, para a vía de programación recollida no artigo 15º.3, o regulado no artigo 26º da devandita lei.
Formularase a proposta de concesión ao director/a xeral tras comprobar a concorrencia dos requisitos requiridos para conceder a subvención, sen que interveña a comisión de valoración.
Artigo 5º.-Resolución.
1. A resolución dos expedientes de axudas da vía de programación 1a, logo do informe da comisión de valoración, do cumprimento do trámite de audiencia cando proceda e fiscalizada a proposta pola respectiva intervención, corresponderalle:
a) Ao/a director/a xeral de Formación e Colocación, por delegación do/a conselleiro/a de Traballo e Benestar, cando se trate das confederacións empresariais e sindicais de ámbito provincial ou autonómico e as entidades con centros homologados en máis dunha provincia.
b) Aos/as respectivos xefes/as dos departamentos territoriais, por delegación do/a conselleiro/a de Traballo e Benestar, para as entidades con centros homologados nunha soa provincia.
2. A resolución dos expedientes de axudas da vía de programación 1b, logo do informe da comisión de valoración, do cumprimento do trámite de audiencia cando proceda e fiscalizada a proposta pola respectiva intervención, corresponderalles aos/as respectivos/as xefes/as dos departamentos territoriais por delegación do/a conselleiro/a de Traballo e Benestar.
3. A resolución dos expedientes de axudas das vías de programación 2 e 3, unha vez fiscalizadas pola intervención delegada, correspóndelle ao director/a xeral de Formación e Colocación.
4. As resolucións dos expedientes comunicarase ao Consello Galego de Formación Profesional ou aos comités provinciais de emprego e seguimento da contratación laboral, segundo o caso.
5. As resolucións deberán ser notificadas aos interesados e deberán ditarse no prazo de seis meses contados desde a presentación da solicitude no rexistro do órgano instrutor. Transcorrido o citado prazo sen que se ditase resolución expresa, esta entenderase desestimada.
6. Notificada a resolución definitiva polo órgano competente, os interesados propostos como beneficiarios dispoñerán dun prazo de dez días para a súa aceptación, transcorrido o cal sen que se producise manifestación expresa se entenderá tacitamente aceptada.
7. A resolución da concesión de subvención fixará expresamente a contía total concedida e incorporará, de ser o caso, as condicións, o compromiso de inserción ou de prácticas non laborais dos/as alumnos/as asumido, as obrigacións e as determinacións accesorias a que deba estar suxeita a entidade beneficiaria.
8. As resolucións ditadas poñen fin á vía administrativa, e contra elas poderá interpoñerse, potestativamente, recurso de reposición ante o órgano que ditou o acto, no prazo dun mes desde a súa notificación, de acordo co disposto no artigo 117º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, ou, directamente, recurso contencioso-administrativo ante o órgano xurisdicional competente, no prazo de dous meses contados desde o día seguinte ao da súa notificación, de conformidade co establecido na Lei 29/1998, reguladora da xurisdición contencioso-administrativa.
Artigo 6º.-Obrigas das entidades beneficiarias.
Ademais das obrigas establecidas con carácter xeral para todos os centros colaboradores no artigo 12º do Decreto 158/2001, do 29 de xuño, as entidades beneficiarias das axudas deberán enviar a documentación que se indica a seguir e nos prazos sinalados, tendo en conta que os datos da xestión do curso deberán introducirse en liña a través da aplicación informática SIFO que a Dirección Xeral de Formación e Colocación poñerá á disposición dos centros. Para que este proceso en liña poida realizarse, os centros colaboradores deberán dispoñer de saída á internet a través dunha liña RDSI, ADSL ou outra de calidade equivalente ou superior.
Deste modo, as entidades beneficiarias deberán:
1. Requirir de cada alumno, no momento da súa incorporación, a seguinte documentación, que deberá arquivarse separadamente por cada curso:
-Copia simple do DNI.
-Ficha individual.
-Documentación acreditativa de ter dereito á percepción das axudas reguladas no artigo 22º e, de ser o caso, o número de conta bancaria.
-Para os cursos de novos certificados de profesionalidade de nivel 2 e 3, documentación acreditativa do cumprimento dos requisitos de acceso.
-Se é o caso, a documentación acreditativa para a exención do módulo de prácticas profesionais non laborais.
-Copia do diploma do módulo transversal ou obrigatorio, de ser o caso.
2. Como mínimo cinco días antes do inicio do curso:
-Introducir na aplicación informática na ficha de SIFO de inicio os seguintes datos:
-Planificación temporal.
-Programa completo, agás naquelas especialidades que teñen programación modular.
-Enderezo completo.
-Profesorado.
-Documentalmente: remitirase á Dirección Xeral de Formación e Colocación e/ou ao departamento territorial correspondente a seguinte documentación:
-A planificación temporal dos módulos do curso, indicando a previsión das visitas didácticas ao longo do curso.
-A relación dos docentes que van impartir o curso. Farase constar a súa formación metodolóxica e relación dos módulos que impartirá cada un deles.
-A documentación acreditativa da formación e experiencia do profesorado cando esta non estea en poder da Consellería de Traballo e Benestar.
-A identificación do persoal de dirección, seguimento e control da actividade docente.
3. Remitir á Dirección Xeral de Formación e Colocación e/ou ao correspondente departamento territorial, segundo proceda:
a) No momento da solicitude de candidatos/as á oficina de emprego.
Introducir na aplicación informática SIFO as datas de inicio e de finalización do curso.
b) O día de inicio de cada curso.
Documentalmente:
-Certificación xustificativa do comezo do curso e, de ser o caso, das modificacións producidas respecto dos datos sinalados no punto anterior.
c) Nos 10 días lectivos seguintes ao inicio do curso:
Documentalmente:
-As datas de inicio e remate do curso, así como o horario de imparticion.
-O enderezo completo do lugar de impartición.
-Copia simple do DNI dos/as alumnos/as.
-Documentación acreditativa das axudas a que teñen dereito os/as alumnos/as.
-Certificación asinada polo responsable do centro, en que se relacionen os/as alumnos/as, especificando os que teñen dereito a algunha axuda ou bolsa.
-A solicitude de anticipo, de ser o caso.
c) Mensualmente:
-A folla de control de asistencia, asinada polos docentes.
-As nóminas dos/as alumnos/as perceptores de axudas. Poderá optarse por enviar documentalmente a orde de transferencia de fondos ás súas contas bancarias.
Estes dous documentos deberán ser os xerados pola aplicación SIFO unha vez cuberta a información necesaria e deberán arquivarse os orixinais asinados, separadamente, por cada curso.
d) No prazo de 15 días desde o remate de cada curso:
-Completar a información relativa á finalización do curso na aplicación SIFO.
-Proceder á xustificación dos custos de cada curso, mediante a seguinte documentación, que deberá presentarse selada e asinada:
-Solicitude de liquidación final.
-Certificación do gasto.
-Relación de nóminas e facturas.
Estes tres documentos deberán xerarse na epígrafe de Solicitude de pagamentos do SIFO.
-Orixinal ou fotocopia compulsada das facturas, nóminas e xustificantes de pagamento de todos os gastos imputables ao curso.
-Amortizacións, de ser o caso.
-Declaración complementaria do conxunto de todas as axudas solicitadas (aprobadas, concedidas ou pendentes de resolución) para a mesma acción formativa ás distintas administracións públicas competentes ou a calquera dos seus organismos, entes ou sociedades.
Exceptúanse do cumprimento deste prazo de 15 días as entidades que teñan un mínimo de 15 cursos programados, que poderán presentar a xustificación dos gastos de todos os cursos de maneira conxunta.
A data límite para a presentación da xustificación final dos cursos será o 30 de novembro de 2011, agás os que rematen con posterioridade por autorización do órgano competente, en que a data límite de xustificación será o día seguinte ao da finalización do curso.
Revisada a xustificación efectuada polas entidades beneficiarias e sempre que esta se axuste ao disposto nesta orde, o Servizo de Xestión Administrativa de Formación para o Emprego da Dirección Xeral de Formación e Colocación, nos servizos centrais, ou o Servizo de Formación e Colocación, nos respectivos departamentos territoriais, emitirán certificacións para poder facer efectiva a correspondente liquidación da axuda concedida.
4. Acreditar, con independencia da contía da subvención, tanto antes de ditarse a resolución de concesión como de proceder ao cobramento das subvencións, que están ao día nas súas obrigas tributarias e sociais e que non teñen pendente de pagamento ningunha débeda, por ningún concepto, coa Administración pública da Comunidade Autónoma de Galicia. Exceptúanse desta obriga as entidades que se recollan na lei de orzamentos xerais da Comunidade Autónoma de Galicia para o ano 2011.
A presentación da solicitude de concesión de axudas ou subvencións pola entidade interesada comportará autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Facenda da Xunta de Galicia, de acordo co establecido no artigo 20º.3 da Lei 9/2007, do 13 de xuño, de subvencións de Galicia.
5. Comunicar á Dirección Xeral de Formación e Colocación a obtención de subvencións ou axudas para a mesma finalidade procedentes de calquera outra administración ou ente público.
6. Expoñer no taboleiro de anuncios do centro o programa completo do curso temporizado por módulos, os dereitos e deberes dos/as alumnos/as e dos centros colaboradores, así como a relación dos docentes e o horario do curso. No anuncio farase referencia expresa aos organismos cofinanciadores do curso e seguiranse os criterios de publicidade establecidos nos puntos 15º e 16º deste artigo.
7. Aboar mensualmente aos/as alumnos/as as axudas previstas no artigo 22º e aos profesores a súa remuneración. Non exime desta obriga o feito de que a entidade impartidora non percibise os anticipos previstos nesta orde.
8. Someterse ás actuacións de supervisión e control que, en calquera momento, poidan acordar os servizos competentes da Consellería de Traballo e Benestar, tanto no relativo ao desenvolvemento das accións formativas como á súa xestión e tramitación administrativa.
Para os cursos de novos certificados de profesionalidade, someterse ás actuacións de avaliación, seguimento e control, internas e externas, segundo o Plan anual de avaliación, previstas no artigo 18º.2 do Real decreto 34/2008 que regula os certificados de profesionalidade.
9. Contratar un seguro de accidentes para os/as alumnos/as, que cubra tanto os riscos que poidan ter durante o desenvolvemento do curso, como os do traxecto ao lugar de impartición das clases e das prácticas. A súa duración abranguerá o período do curso, incluíndo expresamente as prácticas en empresas cando estas se realicen, sen que poida admitirse restricción nin exclusión ningunha por razón do medio de transporte utilizado.
10. Contratar unha póliza de responsabilidade civil para facer fronte aos riscos que poidan derivarse da súa realización para os bens e as persoas, cando se realicen prácticas en empresas ou outras actividades relacionadas co curso.
11. Comunicar aos departamentos territoriais da Consellería de Traballo e Benestar ou á Dirección Xeral de Formación e Colocación, segundo proceda, calquera circunstancia ou eventualidade que poida afectar substancialmente a execución dos cursos programados, no prazo de cinco días desde que se produza.
12. Solicitar aos departamentos territoriais ou á Dirección Xeral de Formación e Colocación, segundo proceda, con cinco días de antelación, autorización para realizar calquera modificación no desenvolvemento dos cursos.
13. Aceptar as modificacións que, de ser o caso, introduza o órgano encargado da resolución dos expedientes en relación cos termos de impartición sinalados na solicitude.
14. Facilitar toda a información que lles sexa requirida pola Dirección Xeral de Formación e Colocación, pola Intervención Xeral da Comunidade Autónoma, polo Tribunal de Contas, polo Consello de Contas ou polo órgano competente da Unión Europea, no exercicio das súas funcións de fiscalización e control do destino das axudas, así como someterse a todas as actuacións de comprobación e control previstas no artigo 11º c da Lei 9/2007, do 13 de xuño, de subvencións de Galicia.
15. Incluír en toda a documentación relativa ao curso o logotipo da Unión Europea (Fondo Social Europeo O FSE inviste no teu futuro) e da Xunta de Galicia (Consellería de Traballo e Benestar).
16. Informar os/as alumnos/as do cofinanciamento dos cursos por parte da Administración do Estado e da Unión Europea (Fondo Social Europeo), así como dos obxectivos destes fondos.
17. Remitir un informe individualizado de cada alumno cualificando os progresos acadados en cada un dos módulos profesionais da acción formativa.
Para os cursos de novos certificados de profesionalidade, remitir acta da avaliación dos alumnos por módulos e, de ser o caso, por unidades formativas, así como a documentación que se requira para os procesos de seguimento e control da calidade das accións formativas, segundo o establecido nos artigos 14º e 18º do Real decreto 34/2008 que regula os certificados de profesionalidade.
18. Solicitar á Dirección Xeral de Formación e Colocación, ou ao Departamento Territorial da Consellería de Traballo e Benestar correspondente, autorización previa para a realización de viaxes didácticas. Esta solicitude deberá ser presentada con dez días hábiles de antelación á súa realización.
19. Nos cursos de especialidades formativas correspondentes a novos certificados de profesionalidade de nivel 2 e 3, as entidades, no momento da selección deberán pedir aos/as alumnos/as documentación acreditativa dos requisitos de acceso para poder participar no curso. Esta documentación deberán remitila, xunto coa acta de selección, á oficina de emprego para a súa validación.
Capítulo II
Das subvencións á formación profesional para o emprego
Artigo 7º.-Determinación das subvencións para a acción formativa.
1. As accións formativas impartidas ao abeiro desta orde serán obxecto de subvención para compensar os custos derivados da súa execución.
2. Os módulos económicos aplicables para os efectos de determinación e xustificación das subvencións destinadas ao financiamento das accións formativas desta convocatoria son os que figuran no web da Consellería de Traballo e Benestar, en cada unha das especialidades do ficheiro de especialidades formativas do Servizo Público de Emprego Estatal e non poderán superar os máximos determinados polo Ministerio de Traballo e Asuntos Sociais mediante a Orde TAS/718/2008, do 7 de marzo, pola que se desenvolve o Real decreto 395/2007, do 23 de marzo, polo que se regula o subsistema de formación profesional para o emprego, en materia de formación de oferta.
3. O importe das accións formativas concretarase no produto de horas do curso polo número de alumnos/as e polo importe do módulo que lle corresponda á especialidade.
4. Cando a media de alumnos/as subvencionados no primeiro cuarto do curso sexa inferior a 15, o importe máximo da acción formativa reducirase na porcentaxe resultante de multiplicar por tres a diferencia entre 15 e a media de alumnos/as subvencionados do primeiro cuarto. Para estes efectos non terá a consideración de baixa cando esta se produza por colocación ou cando un alumno, coa preceptiva autorización, cause baixa nun curso para incorporarse a outro.
5. No caso de cursos que teñan un mínimo dun alumno con certificación de discapacidade e a entidade impartidora o solicite expresamente, poderase incrementar o importe que se pode imputar nos seguintes conceptos:
a) Para persoal de apoio ata un máximo de 9  por hora lectiva.
b) Para a adaptación curricular ou do material didáctico necesario: pola contía do gasto realmente efectuado.
Para o aboamento deste importe ditarase unha resolución complementaria co importe total dos gastos autorizados por estes conceptos.
6. As subvencións previstas nesta orde son incompatibles coa percepción doutras subvencións, axudas, ingresos ou recursos para a mesma acción formativa procedentes de calquera administración ou ente público ou privado, estatal, da Unión Europea ou de organismos internacionais.
O importe das subvencións en ningún caso poderá ser de tal contía que supere o custo da actividade subvencionada.
Artigo 8º.-Remate das accións.
O remate dos cursos terán como data límite o 30 de novembro de 2011. Excepcionalmente, por causas xustificadas, e sempre logo de autorización do órgano competente, os cursos poderán rematar ata o 15 de decembro do 2011.
Artigo 9º.-Custos subvencionables.
I. Custos directos da actividade formativa:
1. Docencia: as retribucións dos formadores internos e externos, podendo incluír salarios, seguros sociais, axudas de custo e gastos de locomoción, e, en xeral, todos os custos imputables no exercicio das actividades de preparación, impartición, titoría e avaliación aos participantes das accións formativas.
Estes gastos deberán presentarse debidamente desagregados por horas dedicadas á actividade a que se imputen.
Establécese un custo mínimo en concepto de docencia. O antedito estipúlase como mínimo no 35% do custo subvencionado para a impartición da acción formativa, excluídas as axudas aos alumnos/as. En ningún caso este custo poderá ser superior ao prezo de mercado.
A xustificación dos pagamentos das retribucións aos docentes dos cursos deberá facerse, en todo caso, mediante apuntamento bancario.
Teranse en conta as seguintes indicacións:
1.A. Docente contratado por conta allea: consideraranse elixibles, por unha banda, os soldos e honorarios do profesorado e, por outra, os gastos de Seguridade Social, aceptando en ambos os casos única e exclusivamente o custo das horas lectivas correspondentes á acción formativa referida. Deberá achegarse:
a) Contrato laboral do docente.
b) Nóminas dos docentes como xustificante de gasto ou o certificado de haberes individual asinado polo representante legal e cos datos dos docentes.
c) Documentos da Seguridade Social (TC1 e TC2) incluíndo o selo de imputación. O custo da Seguridade Social tamén poderá ser reflectido no selo das nóminas ou certificados de haberes, sempre e cando no dito selo se desagregue convenientemente a porcentaxe que se refire á Seguridade Social e a que se refire á retribución ao docente. Isto non exime da achega dos documentos da Seguridade Social.
1.B. Docente contratado por contrato mercantil: considerarase elixible unicamente o custo derivado dos seus honorarios e non poden imputarse custos por Seguridade Social. Deberá achegarse:
a) Contrato realizado co traballador.
b) Facturas emitidas relativas á acción formativa como xustificante de gasto, en que se inclúa a denominación da acción formativa, o número de horas impartidas, o custo por hora e o importe correspondente.
1.C. Contratación con empresas docentes. Deberá achegarse:
a) Contrato realizado coa empresa docente, onde se detalle a acción formativa, período ou número de horas que se van impartir, persoal docente que intervén, custo da acción e forma de pagamento.
b) Facturas emitidas pola empresa docente como xustificante de gasto.
1.D. Docente que conste como socio da entidade: cando o beneficiario da subvención sexa persoa xurídica e o seu socio impute custos como docente será necesario achegar:
a) Factura onde se reflicta a denominación da acción formativa, número de horas impartidas, custo por horas e importe que vai percibir.
b) Alta de socio no IAE.
c) Boletín de cotización ao réxime especial de traballadores autónomos (TC1/15) do período de execución formativa, este non supón un custo elixible.
d) En caso de cotizar no réxime xeral da Seguridade Social, deberá presentar as nóminas compulsadas do período formativo e os documentos da Seguridade Social (TC1 e TC2) do antedito período.
1.E. Preparación e titorías: aceptaranse os custos de preparación, seguimento, control da actividade docente, avaliación da impartición e titorías imputadas polos docentes da actividade formativa e/ou persoal que realice estas funcións. Os criterios de xustificación deste punto seguirán as mesmas directrices establecidas para o persoal nos puntos anteriores, reflectindo de maneira separada nos xustificantes de gasto os custos derivados dos diferentes conceptos imputables. En ningún caso, estes custos poderán superar o 20% dos gastos xustificados nos puntos anteriores. Así mesmo, o persoal imputado neste punto non poderá ser imputado no punto de persoal de apoio dos custos asociados.
2. Gastos de medios didácticos e/ou adquisición de materiais didácticos, así como os gastos en bens consumibles utilizados na realización das accións formativas, incluíndo o material de protección e seguridade.
Estes gastos deberán presentarse debidamente desagregados por acción formativa e imputaranse polo número de participantes no caso de uso individual dos equipos ou plataformas; noutro caso, imputaranse por horas de utilización.
Consideraranse textos e materiais dun só uso polo/a alumno/a e os materiais de traballo funxibles utilizados durante as actividades de formación.
3. Os gastos de amortización de equipos didácticos e plataformas tecnolóxicas, aulas, talleres e demais superficies calculados con criterios de amortización aceptados nas normas de contabilidade. Estes gastos deberán presentarse debidamente desagregados por acción formativa e imputaranse polo número de participantes no caso de uso individual dos equipos ou plataformas; noutro caso, imputaranse por horas de utilización.
As amortizacións rexeranse polos seguintes criterios:
1º Amortización do mobiliario e material inventariable: poderá amortizarse durante os 5 anos sucesivos á súa adquisición. Para o cálculo do importe que se vai amortizar dividirase o custo do ben entre 60 meses e o resultado multiplicarase polo número de meses que dure a acción formativa.
2º Amortización de material informático e instrumentos de precisión e laboratorio: poderá realizarse durante os 3 anos sucesivos á súa adquisición. Para o cálculo do importe que se vai amortizar dividirase o custo do ben entre 36 meses e o resultado multiplicarase polo número de meses que dure a acción.
3º Para que se poidan aboar os gastos previstos neste artigo, será imprescindible a posesión da correspondente factura orixinal de compra dos bens que se pretendan amortizar.
4º Amortización de instalacións: enténdese por instalación o lugar onde se imparte o curso máis a porcentaxe dos elementos comúns.
Período de amortización: 20 anos. Non deben transcorrer máis de 20 anos desde a construción ou adquisición do elemento que se vai amortizar:
Deberán acompañar a amortización:
-Copia do título de propiedade ou escritura de compra ou certificación da obra.
-Certificado do responsable da entidade de que a obra non se realizou con subvención ningunha de calquera administración. No caso de que unha parte fose subvencionada, só se poderá solicitar a amortización da parte non subvencionada.
-Só serán amortizables:
*Os metros cadrados onde se imparta o curso.
*A porcentaxe de elementos comúns.
-Contía que se vai amortizar: a porcentaxe correspondente do importe da factura de construción do edificio ou instalación.
-Fórmula:
Porcentaxe utilizada do importe da compra ou do importe da obra / 240 meses = custo mensual.
(custo mensual) x (número de meses de acción) = importe amortización.
Non se amortizarán en ningún caso instalacións construídas ou adquiridas con anterioridade a 20 anos, contados desde a resolución de concesión do curso de que se trate.
5º Os materiais didácticos de traballo susceptibles de usos continuados por diferentes grupos de alumnos/as poderán ser amortizados (a tres anos) sempre que non sexan entregados aos/as alumnos/as primeiros usuarios.
4. Os gastos de alugamento e arrendamento financeiro, excluídos os seus xuros, dos equipos didácticos e plataformas tecnolóxicas, así como das aulas, talleres e demais superficies utilizadas no desenvolvemento da formación.
Estes gastos deberán presentarse debidamente desagregados por acción formativa e imputaranse polo período de duración da acción.
Os alugamentos rexeranse polos seguintes criterios:
-O importe dos gastos de alugamentos de instalacións non poderá superar o 15% do custo subvencionado para a impartición da acción formativa, excluídas as axudas aos alumnos/as. Para a xustificación deste concepto as entidades impartidoras deberán achegar fotocopias compulsadas das facturas ou dos recibos correspondentes. O cálculo do importe do alugamento dos locais realizarase segundo o número de meses de duración do curso e proporcionalmente á aula ou aulas utilizadas.
-Cando os gastos de alugamentos se refiran a maquinaria necesaria para a impartición dos cursos, o seu importe non poderán superar o 15% do custo subvencionado para a impartición da acción formativa, excluídas as axudas aos alumnos/as. Non obstante, o órgano encargado da resolución dos cursos poderá autorizar excepcionalmente que se poida superar esa porcentaxe, tras a petición da entidade impartidora. Na solicitude deberá figurar unha memoria explicativa en que consten os motivos alegados para solicitar esta excepcionalidade, acompañada de tres orzamentos de tres empresas diferentes.
-Terase en conta que a imputación de alugamentos entre os conceptos de instalacións e maquinaria non poderá superar o 20% do custo subvencionado para a impartición da acción formativa, excluídas as axudas aos alumnos/as.
5. Gastos de seguro de accidentes dos participantes e, de ser o caso, importe da póliza de responsabilidade civil para facer fronte aos riscos que para os bens e as persoas poidan derivar da realización de actividades relacionadas co curso, incluídas as prácticas. O seguro deberá ter a seguinte cobertura mínima:
-No caso de morte: 36.000 .
-No caso de invalidez permanente: 42.000 .
-Asistencia médico-farmacéutica: durante un ano a partir do sinistro.
Estes gastos deberán presentarse desagregados por acción formativa e a súa imputación farase polo número de participantes.
6. Os gastos de publicidade para a organización e difusión das accións formativas.
II. Custos asociados:
1. Custos de persoal de apoio: os custos de persoal de apoio tanto interno como externo e todos os necesarios para a xestión e execución da actividade formativa.
2. Gastos financeiros: os gastos financeiros directamente relacionados coa actividade subvencionada e que resulten indispensables para a axeitada preparación ou execución desta. Non serán subvencionables os xuros debedores das contas bancarias.
Neste punto poderanse incluír os seguintes gastos:
a) Gastos de apertura dunha conta bancaria e o seu mantemento.
b) Gastos de asesoramento legal, notaría, asesoramento técnico ou financeiro que estean ligados á preparación e execución da actividade formativa. Para a xustificación dos anteditos gastos deberase achegar o contrato coa empresa asesora ou notario e as facturas ou documentos contables de valor probatorio correspondentes.
c) Aval bancario, para cuxa xustificación se deberán achegar os documentos de constitución do dito aval ou contrato e cotas.
3. Outros custos: luz, auga, calefacción, mensaxaría, correo, limpeza, vixilancia e outros custos, non especificados anteriormente, asociados á execución da actividade formativa.
No caso de que non se dispuxese dunha factura independente por tratarse de gastos compartidos con outras actividades, asignaranse a pro rrata de acordo cun método equitativo, debidamente xustificado, de maneira que poida ser verificado, tanto a porcentaxe de imputación como o método de cálculo, cando así se requira. Xustificarase o gasto mediante facturas ou documentos contables de valor probatorio.
De conformidade co artigo 29º, número 9, da Lei 9/2007, do 13 de xuño, de subvencións de Galicia, estes custos deberá imputalos o beneficiario á actividade subvencionada na parte que razoablemente corresponda de acordo con principios e normas de contabilidade xeralmente admitidas e, en todo caso, na medida en que tales custos correspondan ao período en que efectivamente se realiza a actividade.
A suma dos custos asociados non poderá superar o 20% do custo subvencionado para a impartición da acción formativa, excluídas as axudas aos alumnos/as.
III. Outros custos subvencionables:
Os custos de avaliación e control da calidade da formación, ata o 5% do custo subvencionado para a impartición da acción formativa, excluídas as axudas aos alumnos/as.
IV. En todo caso, os custos subvencionables deberán responder a custos reais, efectivamente realizados, pagados e xustificados mediante facturas ou documentos contables de valor probatorio equivalente. As facturas deberán conter unha descrición completa e detallada da operación realizada.
Os pagamentos poderanse realizar polos seguintes medios:
-Transferencia bancaria.
-Cheque nominativo co seu xustificante de movemento de fondos.
-Pagamentos en efectivo: condicións para a correcta acreditación do pagamento: debe presentar un recibo asinado e selado polo provedor en que estea suficientemente identificada a empresa que recibe o importe e no cal consten o número e a data de emisión do xustificante de pagamento, así como o nome e o NIF da persoa que o asina. No suposto de que o pagamento se acredite mediante un recibo consignado no mesmo documento xustificativo do gasto, este deberá conter a sinatura lexible e indicar a persoa que o asina, o seu NIF e o selo do provedor. A xustificación do pagamento mediante recibo do provedor só poderá aceptarse dentro dos límites establecidos no artigo 42º.3 do Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia. Os pagamentos a docentes deberanse facer obrigatoriamente por transferencia ou cheque.
V. Rastrexabilidade dos pagamentos: para aceptar os gastos como xustificados é necesario que se identifique claramente a correspondencia entre a factura/nómina e o xustificante de pagamento. A coincidencia de provedor e importe non é garantía suficiente de rastrexabilidade, será necesario que apareza especificado o número de factura no concepto do xustificante bancario. Se o xustificante inclúe o pagamento de varias facturas e non se especificaron todas no concepto de xustificante bancario, o dito xustificante deberá ir acompañado do total das facturas que estean afectadas por este. Así mesmo, en ningún caso se darán por válidos os xustificantes de pagamento corrixidos con notas a man que rectifique calquera equivocación.
Artigo 10º.-Subcontratación.
A execución das accións formativas reguladas nesta orde será realizada directamente pola entidade beneficiaria. A contratación do persoal docente para a impartición da formación subvencionada por parte do beneficiario non se considerará subcontratación.
Artigo 11º.-Pagamento.
1. Con carácter xeral, o aboamento da subvención farase efectivo da seguinte forma:
a) Ata o 70 por 100 do total do orzamento de gastos do curso, en concepto de anticipo, no momento en que o departamento territorial da Consellería de Traballo e Benestar, ou a Dirección Xeral de Formación e Colocación, segundo proceda, reciban comunicación da entidade impartidora en que se notifique o inicio do dito curso. As entidades lucrativas deberán constituír garantía a favor da Consellería de Traballo e Benestar (Xunta de Galicia), mediante seguro de caución prestado por entidade aseguradora ou mediante aval solidario da entidade de crédito ou sociedade de garantía recíproca, segundo establece o artigo 65º do Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia.
b) O importe restante, unha vez rematadas todas as accións formativas e xustificados os gastos realmente efectuados en cada unha mediante certificación da persoa responsable da entidade por conceptos orzamentarios e remitida a documentación referida no artigo 6º.3.d. A xustificación realizarase curso a curso dentro dos quince días seguintes ao da súa finalización.
2. Para o caso de que se subvencionen varios cursos a unha mesma entidade, poderanse aboar anticipos de ata o 70% da subvención concedida, unha vez que a entidade acredite o inicio do primeiro dos cursos, sempre que se constitúa garantía a favor da Consellería de Traballo e Benestar (Xunta de Galicia), mediante seguro de caución prestado por entidade aseguradora ou mediante aval solidario da entidade de crédito ou sociedade de garantía recíproca.
Artigo 12º.-Incumprimento de obrigas e reintegro.
1. O incumprimento dos requisitos establecidos nesta orde e demais normas aplicables, así como das condicións que se establecesen na correspondente resolución de concesión ou, se é o caso, convenio ou acordo de colaboración, dará lugar á perda total ou parcial do dereito ao cobramento da subvención ou, logo do oportuno procedemento de reintegro, á obriga de devolver total ou parcialmente a subvención percibida e os xuros de demora correspondentes.
2. A gradación dos posibles incumprimentos a que se fai referencia no número anterior determinarase de acordo cos seguintes criterios:
a) No suposto de incumprimento total:
O incumprimento total dos fins para os que se concedeu a subvención ou da obriga de xustificación desta dará lugar ao reintegro do 100% da subvención concedida. Igualmente considerarase que concorre o incumprimento total se a realización da actividade subvencionada non acada o 35% dos seus obxectivos, medidos co indicador de número de horas de formación multiplicado por número de alumnos/as formados.
b) No suposto de incumprimento parcial:
O incumprimento parcial dos fins para os que se concedeu a subvención ou da obriga de xustificación desta dará lugar ao reintegro parcial da subvención concedida. Cando a execución do indicador mencionado no parágrafo anterior estea comprendida entre o 35% e o 100% da subvención concedida, minorarase na porcentaxe que se deixase de cumprir, sempre que os gastos fosen debidamente xustificados.
Artigo 13º.-Infraccións e sancións.
A obriga de reintegro establecida no artigo 10º entenderase sen prexuízo do previsto na Lei 9/2007, do 13 de xuño, de subvencións de Galicia, se concorresen as accións e omisións tipificadas na dita lei.
As infraccións poderán ser cualificadas como leves, graves ou moi graves e comportarán as sancións que en cada caso corresponda de acordo co previsto na dita lei.
Artigo 14º.-Devolución voluntaria das subvencións.
1. De acordo co establecido no artigo 64º do regulamento da Lei 9/2007, do 13 de xuño, de subvencións de Galicia, aprobado polo Decreto 11/2009, do 8 de xaneiro, as persoas ou entidades beneficiarias poderán realizar, sen o requirimento previo da Administración, a devolución total ou parcial da subvención concedida, mediante o seu ingreso na conta 2091 0300 47 3110063172 en concepto de devolución voluntaria da subvención.
2. O importe da devolución incluirá os xuros de demora, de acordo co previsto no artigo 34º da Lei 9/2007, do 13 de xuño, de subvencións de Galicia, ata o momento en que se produciu a devolución efectiva por parte do beneficiario.
O ingreso realizarase segundo o disposto na normativa reguladora do procedemento de recadación.
3. En todo caso, a persoa ou entidade beneficiaria deberá presentar ante o órgano concedente copia xustificativa da devolución voluntaria realizada, en que conste a data do ingreso, o seu importe e o número do expediente e denominación da subvención concedida.
Título III
Normas relativas ás vías de programación
Capítulo I
Das vías de programación
Artigo 15º.-Vías de programación.
1. As accións formativas podense solicitar polas seguintes vías de programación:
1a. Os centros colaboradores homologados polo procedemento previsto no Decreto 158/2001, do 29 de xuño, poderán solicitar calquera das especialidades do catálogo de familias da formación profesional para o emprego.
1b. As especialidades formativas recollidas no anexo IV, onde non exista centro homologado, poderán ser solicitadas polas entidades recollidas no artigo 2º.b. Para isto, deberán solicitar a homologación provisional segundo o artigo 9º do Decreto 158/2001, do 29 de xuño.
2. A través de convenios de colaboración vencellados a programas específicos para a formación de persoas con necesidades formativas especiais ou que teñan dificultades para a súa inserción ou recualificación profesional e que se consideren de interese social. Neste suposto as entidades deberán solicitar a homologación provisional segundo o artigo 9º do Decreto 158/2001, do 29 de xuño.
3. Proxectos formativos con compromiso de contratación inmediata.
Capítulo II
Das accións formativas
Artigo 16º.-Accións formativas.
1. O obxectivo prioritario das accións formativas reguladas nesta orde é a inserción e reinserción laboral das traballadoras e traballadores desempregados naqueles empregos que require o sistema produtivo.
2. As accións formativas estarán constituídas polas especialidades formativas e polos módulos transversais.
Artigo 17º.-Persoas destinatarias da formación.
1. As accións formativas irán dirixidas prioritariamente aos traballadores/as desempregados/as. Para tal efecto, a consideración de desempregado virá determinada pola súa inscrición como demandante no Servizo Público de Emprego de Galicia con data anterior á súa incorporación ao curso. Se durante o desenvolvemento dun curso algún alumno/a é contratado, poderá continuar asistindo á acción formativa sempre que haxa total compatibilidade entre o horario formativo e o laboral.
2. Terán preferencia para a participación nos cursos as persoas desempregadas de longa duración, as mulleres, especialmente aquelas que sufran violencia de xénero, persoas desempregadas con baixa cualificación, persoas discapacitadas, emigrantes retornados, persoas en risco de exclusión social e persoas desempregadas que estean nun itinerario personalizado. Para estes efectos enténdese por persoas en risco de exclusión as persoas desempregadas en que concorran algún dos factores ou situacións enumeradas no artigo 2º do Decreto 156/2007, do 19 de xullo, sempre que tal situación a certifiquen os servizos sociais públicos correspondentes.
3. Poderán participar, así mesmo, ata un 25% de persoas traballadoras ocupadas en cada unha das accións.
4. Os traballadores ocupados que queiran participar nas accións formativas deberán solicitalo ante as entidades e centros de formación que impartan as anteditas accións.
Artigo 18º.-Selección dos alumnos e das alumnas.
1. Os/as alumnos/as que asistan aos cursos de formación profesional para o emprego, tanto de programación ordinaria como con compromiso de contratación inmediata, deberán ser seleccionados a través do seguinte procedemento:
a) Con 15 días hábiles de antelación á realización da proba de selección, os centros colaboradores beneficiarios solicitará directamente á oficina de emprego que corresponda, mediante o impreso normalizado establecido para o efecto, unha lista de desempregados que se adecúen ao perfil requirido para a realización de cada curso, en función dos requisitos de acceso do/a alumno/a ao curso especificados no certificado de profesionalidade ou ben no programa do curso aprobado polo Consello Xeral da Formación Profesional ou nos proxectos formativos con compromiso de contratación inmediata, no programa aprobado polo departamento territorial da Consellería de Traballo e Benestar, de ser o caso.
b) A oficina de emprego, mediante sondaxe entre os demandantes de emprego inscritos no Servizo Público de Emprego, seleccionará dúas persoas por praza vacante en cada curso e convocará, mediante carta certificada ou telegrama con xustificante de recepción, os demandantes preseleccionados para que asistan á proba de selección que deberá realizar o centro colaborador. Esta proba de selección deberá ser visada previamente pola oficina de emprego. O centro colaborador non debe predeterminar o colectivo a que vai dirixido o curso, limitarase a identificar os requisitos de acceso do alumnado.
c) Remitida a lista á entidade solicitante, esta procederá á selección dos/as alumnos/as preseleccionados mediante a realización das probas que considere pertinentes, de conformidade cos criterios predeterminados na solicitude, que deberán poñerse en coñecemento dos/as candidatos/as antes da súa realización. Tamén poderán participar nas ditas probas aqueles traballadores e traballadoras ocupados que teñan solicitada a súa participación na acción formativa ante a entidade. Da selección elaborarase a correspondente acta no modelo normalizado establecido para o efecto. Exceptúanse da realización desta proba aqueles candidatos que os servizos de orientación determinen como asinantes dun itinerario personalizado de inserción que inclúa a especialidade formativa obxecto da proba, candidatos que serán seleccionados directamente, agás en dous supostos:
-No caso dos compromisos de contratación, en que estes candidatos tamén deberán realizar a proba.
-No suposto de que entre os/as candidatos/as figuren máis de quince que os servizos de orientación determinen como asinantes dun itinerario personalizado de inserción que inclúa a especialidade formativa obxecto do curso, haberá que seleccionar os participantes do curso de entre eles, logo da realización da correspondente proba entre todos os candidatos/as.
Na realización das probas poderá estar presente un representante da Consellería de Traballo e Benestar.
A acta de selección, cuberta en todas as epígrafes do modelo normalizado, remitirase á oficina de emprego, xunto coa documentación que acredite o cumprimento dos criterios de acceso para os supostos de especialidades correspondentes a novos certificados de profesionalidade de nivel 2 e 3, non sendo posible inciar o curso ata que a citada oficina dea o visto e prace á selección realizada.
d) Os/as demandantes propostos pola oficina de emprego só poderán ser rexeitados para a realización do curso cando concorran causas que así o determinen e sexan fidedignamente xustificadas pola entidade e neste sentido se aprecie pola oficina de emprego propoñente. Se se detecta o inicio dun curso sen que a selección dos/as alumnos/as fose autorizada pola oficina de emprego, este será cancelado.
e) No caso de que transcorran 15 días desde a petición de candidatos/as por parte do centro colaborador e a oficina de emprego non remitise demandantes, ou os enviados fosen insuficientes e non se cubrisen as prazas con persoas ocupadas, sempre co límite do 25% de participación de persoas traballadoras ocupadas, deberase realizar a correspondente convocatoria pública mediante anuncio nun dos xornais de maior tiraxe da provincia. Estes anuncios deberán cumprir cos seguintes requisitos:
i. Todas as convocatorias públicas para a selección de alumnos que se fagan mediante anuncio en prensa deberán publicarse en domingo. Excepcionalmente, estes anuncios poderán publicarse en día distinto a domingo, logo de autorización da Dirección Xeral de Formación e Colocación ou do correspondente departamento territorial, segundo proceda.
ii. Os anuncios cubriranse en modelo normalizado, no que necesariamente deberá facerse constar o financiamento da acción por parte da Dirección Xeral de Formación e Colocación da Consellería de Traballo e Benestar e do Fondo Social Europeo, debendo figurar neles os logotipos de ambos os organismos. Especificarase claramente, como mínimo: a institución ou centro ofertante, as vacantes existentes, o curso de que se trata, o perfil requirido dos/as alumnos/as, o enderezo e teléfono do lugar de realización das probas de selección, así como a data.
iii. O custo dos anuncios que non se adapten aos requisitos establecidos nesta orde, ou a calquera outro que puidese establecer a Dirección Xeral de Formación e Colocación, non será aboado con cargo ás axudas previstas.
iv. Todos os anuncios deberán ser visados e autorizados pola oficina de emprego correspondente. Calquera excepción a esta norma deberá ser autorizada polo órgano competente en cada caso.
f) Da selección daráselle conta á oficina de emprego encargada da preselección dos/as alumnos/as.
g) Cada nova alta ou baixa de alumnos que se produza no curso deberá ser comunicada á oficina de emprego correspondente no prazo máximo de 3 días hábiles desde que se produza.
h) Aqueles alumnos que realizasen un curso e teñan dereito a diploma non poderán volver realizar outro curso da mesma especialidade. No caso de detectarse esta circunstancia, deberán ser dados de baixa.
2. O número máximo de alumnos participantes en cada curso será de 15, e non poderá iniciarse a acción formativa se non se reúne un mínimo de 10 alumnos presentes o primeiro día.
No suposto de que o curso se inicie con 10 ou máis alumnos e menos de 15, deberá completarse o dito número dentro do primeiro cuarto deste; no caso contrario, deduciranse do cómputo da subvención os/as alumnos/as que falten para completalo, de conformidade co disposto no artigo 7º.4. Consideraranse como número mínimo o número máis alto de alumnos asistentes acadado nos tres primeiros días do curso.
3. Se non se incorporan os/as alumnos/as seleccionados ou se se producen baixas dentro do primeiro cuarto do curso, poderán substituírse por novos/as alumnos/as, sempre que a xuízo dos responsables da entidade de formación as persoas que se incorporen poidan seguir as clases con aproveitamento, unha vez superadas as probas de nivel correspondente, e non dificulten a aprendizaxe do grupo inicial. Unha vez transcorrido o primeiro cuarto, só poderán incorporarse ao curso aqueles alumnos/as que teñan pendentes unha ou varias unidades de competencia para finalizar a súa formación. A persoa responsable da súa impartición deberá comprobar, mediante as probas e/ou a xustificación documental pertinente, o nivel do/a alumno/a.
4. Os cursos en que, malia se intentar completar o número de alumnos, diminúa o número de participantes ata unha cantidade inferior ao 50% do número programado, agás que as baixas se produzan por colocación dos/as alumnos/as, poderán ser cancelados polo órgano competente da Consellería de Traballo e Benestar. No caso de cancelación, a entidade terá dereito a unha indemnización, calculada de acordo co principio de proporcionalidade,que será proposta pola comisión de valoración prevista no artigo 4º desta orde e aprobada polo/a director/a xeral de Formación e Colocación ou, de ser o caso, polo/a respectivo/a xefe/a do departamento territorial por delegación do/a conselleiro/a.
5. Excepcionalmente, a entidade poderá solicitar á Dirección Xeral de Formación e Colocación a autorización para a selección directa dos/as alumnos/as, con base nas peculiaridades dos colectivos a que se dirixe a acción formativa.
Artigo 19º.-Calidade, avaliación, seguimento e control dos cursos.
1. As entidades deberán realizar unha avaliación e control de calidade da formación que executen. Deberán destinar a esa finalidade ata un 5% do custo subvencionado para a impartición da acción formativa, excluídas as axudas aos alumnos/as.
2. Para verificar o cumprimento do disposto nesta orde, a Dirección Xeral de Formación e Colocación e os departamentos territoriais aplicarán un sistema de seguimento e control propio.
3. As entidades impartidoras deberán remitir á Dirección Xeral de Formación e Colocación ou ao departamento territorial correspondente, segundo proceda, xunto co resto da documentación exixida nesta orde, a folla de control de asistencia debidamente asinada polos técnicos de seguimento que visiten o curso. No caso de que non coincida a folla de control de asistencia que conste en poder dos técnicos coa remitida posteriormente polas entidades, presumirase a veracidade da primeira.
Para os cursos de novos certificados de profesionalidade remitirán a acta de avaliación cos resultados obtidos polos alumnos, indicando se adquiriron ou non as capacidades en cada módulo formativo, no prazo máximo de 3 meses, segundo o establecido no artigo 14º do Real decreto 34/2008 que regula os certificados de profesionalidade.
Artigo 20º.-Especialidades formativas.
1. Os cursos serán de carácter presencial e a súa duración e horario non se poderá modificar respecto do solicitado no anexo II, salvo autorización expresa do/a director/a xeral de Formación e Colocación, ou xefe/a do departamento territorial, de ser o caso.
2. As especialidades formativas poderán programarse ben completas, ben por unidades de competencia no caso de especialidades incluídas polo Instituto de Emprego-Servizo Público de Emprego Estatal na programación modular, sempre que se completen unha ou varias unidades de competencia. Nas especialidades formativas que dean lugar á obtención de novos certificados de profesionalidade, cando se programen todos os módulos dun certificado deberase incluír obrigatoriamente o módulo de prácticas non laborais en empresas, e non se poderá impartir o módulo de prácticas profesionais non laborais en empresas se non vai asociado a algunha das outras unidades de competencia do curso.
3. Con carácter xeral, todas as especialidades formativas que se impartan dentro da programación de formación para o emprego deberán estar incluídas no ficheiro de especialidades formativas do Instituto de Emprego-Servizo Público de Emprego Estatal e comprenderán as especificacións técnico-docentes e o contido formativo axeitado, de acordo co nivel e o grao de dificultade establecido.
4. Con carácter excepcional, a Dirección Xeral de Formación e Colocación poderá autorizar a impartición , como proxectos experimentais ou innovadores, de especialidades formativas que non estean incluídas no ficheiro sinalado no punto anterior así como dos módulos formativos asociados ao Catálogo nacional de cualificacións profesionais.
5. O programa que se impartirá en cada curso será o previamente incluído no ficheiro de especialidades formativas do Instituto de Emprego-Servizo Público de Emprego Estatal, salvo nos proxectos formativos con compromiso de contratación, nos cursos de especialidades formativas correspondentes a novos certificados de profesionalidade e nas accións formativas experimentais e innovadoras, cando sexan expresamente autorizados.
Artigo 21º.-Módulos transversais.
1. En todos os cursos subvencionados ao abeiro desta orde será obrigatoria a impartición do módulo transversal Inserción laboral, sensibilización ambiental e na igualdade de xénero (FCOO03).
Ademais, para dar cumprimento ao establecido no artigo 33º da Lei 2/2007, do 28 de marzo, do traballo en igualdade das mulleres de Galicia, impartirase un módulo formativo sobre igualdade de oportunidades entre mulleres e homes e sobre corresponsabilidade familiar e doméstica, cunha duración de tres horas nos cursos de duración menor ou igual a cincuenta horas (FCOXXX01) e de oito horas nos cursos de duración superior a cincuenta horas (FCOXXX05).
2. Así mesmo, será obrigatorio o curso básico de prevención de riscos laborais nas especialidades formativas das familias profesionais AR, EL, EN, EO, FM, IM e MA que figuran na páxina web da Consellería de Traballo e Benestar
http://traballo.xunta.es/descargas/ afd2010-prevencion.pdf
, xunto co contido do módulo e o procedemento que deben seguir os centros para homologáren e poder impartir esta formación, e será optativo para as restantes familias.
3. Excepcionalmente, ademais dos módulos transversais sinalados no parágrafo primeiro, as entidades excepto as sinaladas no parágrafo anterior, que teñan que impartir obrigatoriamente o curso básico de prevención de riscos, poderán solicitar a impartición dun módulo de formación complementaria de entre os que se sinalan a continuación, sempre que a súa impartición estea xustificada polo contido da especialidade formativa solicitada. A súa impartición será autorizada ou denegada na resolución de concesión da subvención:
Ver referencia pdf "00400D006P057.PDF"
4. As entidades no momento de solicitar os cursos deberán indicar no anexo II desta orde os módulos transversais que desexan impartir.
5. A valoración económica dos módulos transversais será a mesma dos módulos do curso de formación en que se inclúan.
6. O material para a impartición dos módulos Formación para a igualdade, Creación de empresas, Habilidades comunicativas, Básico de prevención de riscos laborais e Sensibilización ambiental será facilitado pola Dirección Xeral de Formación e Colocación.
7. Nos proxectos formativos con compromiso de contratación inmediata só será obrigatoria a impartición dos módulos previstos nos parágrafos 1 e 2 deste artigo.
8. Os/as alumnos/as que, segundo conste na aplicación infórmatica SIFO, teñan xa cursado algún módulo transversal da Dirección Xeral de Formación e Colocación, non poderán volver realizalo.
No suposto de que non figure recollida na aplicación informática SIFO a súa realización, poderán non realizalo, sempre e cando o xustifiquen documentalmente.
9. Os/as alumnos/as que acrediten documentalmente estar en posesión do diploma de técnico intermedio ou superior de riscos laborais estarán exentos da realización do módulo transversal de Prevención de riscos laborais.
10. Os/as alumnos/as que acrediten documentalmente estar en posesión dun diploma oficial que acredite formación en materia de igualdade de duración igual ou superior a 8 horas estarán exentos da realización do módulo transversal de Formación para a igualdade.
Capítulo III
Das axudas dos/as alumnos/as
Artigo 22º.-Axudas para o alumnado desempregado.
1. Para ter dereito a calquera das bolsas e axudas reguladas neste artigo será requisito imprescindible que o curso teña unha duración igual ou superior a catro horas diarias e vinte semanais.
2. Terán dereito ás axudas os/as alumnos/as que teñan a condición de desempregados, inscritos como demandantes de emprego no Servizo Público de Emprego de Galicia, na data de inicio do curso. No suposto de que a situación de desemprego teña lugar con posterioridade ao inicio do curso, terán dereito a percibir as axudas a partir do primeiro día do mes seguinte ao que teña lugar esta situación.
3. O prazo para a solicitude de bolsas será de dez días naturais desde a incorporación do/a alumno/a á acción formativa ou desde que teña lugar a nova situación que dea dereito a esta. A non formalización en tempo e forma desta solicitude dará lugar á perda do dereito á axuda.
4. As axudas reguladas neste artigo son todas compatibles entre si, agás a de transporte público coa de transporte privado e a de transporte privado con aloxamento e manutención.
5. Os/as alumnos/as terán dereito a percibir as seguintes bolsas e axudas:
5.1. Poderán percibir unha bolsa consistente no 75% do importe do indicador público de renda de efectos múltiples (IPREM) diario por día de asistencia, os/as alumnos/as con discapacidade e aqueles demandantes que participen nunha acción formativa vinculada á realización de actividades de mellora da empregabilidade incluídas no seu itinerario de inserción, sempre que non se negasen a participar en actividades recollidas no seu IPI, segundo certificación da oficina de emprego
Só poderá cobrarse unha axuda por este concepto, con independencia de que o/a alumno/a pertenza aos dous colectivos.
No suposto de que o recoñecemento da discapacidade teña lugar con posterioridade ao inicio da acción formativa, terán dereito a percibir a axuda a partir do primeiro día do mes seguinte ao que teña lugar este recoñecemento, e terán que realizar a solicitude da axuda no prazo de dez días naturais desde que ese recoñecemento tivo lugar.
Para ter dereito a esta bolsa, os/as alumnos/as deberán acreditar documentalmente que carecen de rendas de calquera clase superiores ao 75% do indicador público de renda de efectos múltiples (IPREM). Entenderase cumprido este requisito sempre que a suma das rendas de todos os integrantes da unidade familiar, incluído o solicitante, dividida polo número de membros que a compoñen non supere o 75% do IPREM.
Entenderase por unidade familiar: en caso de matrimonio, o pai, a nai e os fillos menores de 18 anos, con excepción dos que, con consentimento dos seus pais, vivan independentes deles, ou os maiores incapacitados xudicialmente suxeitos a patria potestade prorrogada ou rehabilitada. En defecto de matrimonio ou en supostos de separación legal, o pai ou nai e a totalidade dos fillos que convivan con un ou outro e reúnan os requisitos sinalados no parágrafo anterior. Deberá achegarse certificado de convivencia ou, no seu defecto, de empadronamento e copia do libro de familia. Para os estranxeiros que non teñan libro de familia, calquera documentación que acredite de forma suficiente o parentesco.
As rendas calcularanse tendo en conta o seguinte:
Para os traballadores por conta allea:
-Tomaranse os ingresos brutos do mes anterior ao inicio do curso ou do mes anterior a que se produza o feito causante que dea dereito á axuda, segundo o caso.
-As pagas extraordinarias rateranse mensualmente.
-As horas extraordinarias correspondentes a ese mes computaranse na súa totalidade.
-As axudas de custo non se terán en conta (agás naqueles casos en que o seu volume e periodicidade mostren que se trate dunha forma habitual de pagamento dunha parte do salario).
Para os autónomos:
-Tomaranse os ingresos netos do trimestre anterior ao inicio do curso ou do trimestre anterior a que se produza o feito causante que dea dereito á axuda, segundo o caso.
-Raterase o importe mensualmente, para obter as rendas mensuais.
Para estes efectos, computarase como renda o importe dos salarios sociais, as rendas mínimas de inserción ou as axudas análogas de asistencia social concedidas pola comunidade autónoma, así como o importe das prestacións do Servizo Público de Emprego Estatal. Tamén terán a consideración de renda os ingresos correspondentes a rendementos patrimoniais, pensións e calquera outro tipo de ingresos percibidos.
A variación de rendas non se considerará circunstancia sobrevida para os efectos de xerar dereito á percepción das axudas.
5.2. Axudas de transporte, manuntención e aloxamento:
a) Axuda de transporte: 7 por alumno/día de asistencia para aqueles alumnos/as que utilicen a rede de transportes públicos para asistir á formación.
b) No caso de que a distancia entre o domicilio do alumno/a, considerado este o que figure como domicilio de intermediación na súa demanda de emprego, e o lugar de impartición dos cursos sexa como mínimo de 50 quilómetros, e sempre que a especialidade formativa se imparta nun centro propio da Consellería de Traballo e Benestar ou sexa algunha das recollidas no parágrafo seguinte, os/as alumnos/as, cando non exista medio de transporte público entre o seu domicilio e o do centro ou este transporte non teña un horario regular que permita compatibilizalo co da acción formativa, poderán ter dereito á axuda en concepto de transporte en vehículo propio, previa autorización do/a directora/a xeral de Formación e Colocación ou do/a correspondente xefe/a do departamento territorial. En casos excepcionais, debido a problemas das comunicacións, circunstancia que deberá ser previamente valorada e autorizada polo órgano competente en cada caso, poderá concederse esta axuda aínda que a distancia
sexa inferior. A axuda de transporte en vehículo propio terá unha contía máxima por día de asistencia de 0,10 euros por quilómetro.
Esta axuda será incompatible coa de aloxamento e manutención e coa de transporte regulada no parágrafo anterior.
c) Axuda de aloxamento e manutención cando a distancia entre o seu domicilio, considerado este o que figure como domicilio de intermediación na súa demanda de emprego, e o lugar de impartición sexa, como mínimo, de 50 quilómetros. En casos excepcionais, debido a problemas das comunicacións, circunstancia que deberá ser previamente valorada e autorizada polo órgano competente en cada caso, poderá concederse esta axuda aínda que a distancia sexa inferior.
Ademais da duración do curso e da distancia, para percibir a axuda de aloxamento e manutención deberán cumprirse os seguintes requisitos:
-Que a asistencia ao curso implique que o/a alumno/a deba aloxarse no lugar de impartición. O gasto real de aloxamento xustificarase por medio do contrato de arrendamento ou factura de hospedaxe.
-Que a especialidade formativa se imparta nos centros pertencentes á Consellería de Traballo e Benestar ou que sexa algunha das relacionadas a continuación:
-AGAX0108 Actividades auxiliares en gandaría.
-AGAR0108 Aproveitamentos forestais.
-ELEE0108 Operacións auxiliares de montaxe de redes eléctricas.
-ELES0108 Montaxe e mantemento de infraestruturas de telecomunicacións en edificios.
-ENAE0108 Montaxe e mantemento de instalacións solares fotovoltaicas.
-ENAE0208 Montaxe e mantemento de instalacións solares térmicas.
-FMEE0108 Operacións auxiliares de fabricación mecánica.
-FMEE0208 Montaxe e posta en marcha de bens de equipamento e maquinaria industrial.
-FMEM60 Preparador-programador de máquinas ferramentas con CNC.
-HOTI0108 Promoción turística local e información ao visitante.
-IEXD0308 Operacións auxiliares en plantas de elaboración de pedra natural e de tratamento e beneficio de minerais e rochas.
-INAQ0108 Operacións auxiliares de mantemento e transporte interno da industria alimentaria.
-MAMR0308 Mecanizado de madeira e derivados.
-SSCM0108 Limpeza de superficies e mobiliario en edificos e locais.
-Todas aquelas outras especialidades formativas que a Dirección Xeral de Formación e Colocación, en atención á súa especificidade, considere necesarias para os obxectivos de política de emprego.
A axuda de aloxamento e manuntención aboarase por mes natural, e a súa contía será o importe do indicador público de renda de efectos múltiples (IPREM) fixado para o ano 2011, rateándose a parte correspondente aos meses de inicio e finalización cando non sexan completos.
5.3. Axudas á conciliación: as axudas previstas neste parágrafo teñen por obxecto permitir ás persoas desempregadas conciliar a súa asistencia á formación co coidado de fillos menores de 6 anos ou de familiares dependentes ata o segundo grao, sempre que ao inicio da acción formativa ou no momento en que teña lugar o feito causante que dea dereito á axuda cumpran os requisitos seguintes:
-Non ter rexeitado ofertas de traballo axeitadas nin terse negado a participar en actividades de promoción, formación ou reconversión profesional nos tres meses anteriores ao inicio da acción formativa.
-Acreditar documentalmente que se carece de rendas de calquera clase superiores ao 75% do indicador público de renda de efectos múltiples (IPREM). Entenderase cumprido este requisito sempre que a suma das rendas de todos os integrantes da unidade familiar, incluído o solicitante, dividida polo número de membros que a compoñen non supere o 75% do IPREM.
No relativo á determinación da unidade familiar e das rendas, terase en conta o disposto no punto 5º.1 deste artigo.
No suposto de que o suxeito causante da axuda sexa un familiar ata o segundo grao, este entenderase incluído na unidade familiar para o cómputo de rendas.
No suposto de que o fillo naza ou se acredite a dependencia con posterioridade ao inicio da acción formativa, terán dereito a percibir a axuda a partir do primeiro día do mes seguinte ao que teña lugar o feito causante, e terá que realizar a solicitude da axuda no prazo de dez días naturais desde que ese feito tivo lugar.
No suposto de desaparición do feito causante, perderán o dereito á percepción da axuda a partir do primeiro día do mes seguinte a que esta teña lugar.
A dependencia acreditarase a través de certificado da dependencia emitido polo órgano competente da Xunta de Galicia ou por resolución xudicial.
A contía da axuda á conciliación será do 75% do importe do indicador público de renda de efectos múltiples (IPREM) diario por día de asistencia.
Artigo 23º.-Dereitos e deberes dos alumnos e das alumnas.
1. A formación será gratuíta para todos os/as alumnos/as das accións formativas derivadas desta orde.
2. Dentro da programación de formación profesional para o emprego da Consellería de Traballo e Benestar, os/as alumnos/as que resulten seleccionados para un curso non poderán asistir en ningún caso a outro simultaneamente. Tampouco poderán causar baixa nun curso para acceder a outro, salvo autorización expresa do director/a xeral de Formación e Colocación ou do respectivo/a xefe/a do departamento territorial, por causas excepcionais debidamente xustificadas.
3. Terán a obriga de asistir e de seguir con aproveitamento os cursos e de facilitar a documentación que lles sexa solicitada pola entidade impartidora, segundo o artigo 6º, dentro dos 10 primeiros días lectivos.
4. Nos cursos de especialidades formativas correspondentes a novos certificados de profesionalidade de nivel 2 e 3, terán a obriga de presentar copia da documentación acreditativa dos requisitos de acceso para poder participar no curso. Se é o caso, tamén deben presentar a documentación acreditativa para a exención do módulo de prácticas profesionais non laborais.
5. Será causa de exclusión incorrer en máis de dúas faltas de asistencia non xustificadas nun mes ou non seguir o curso con aproveitamento segundo criterio do seu responsable.
A xustificación das faltas deberá facerse mediante documentos ou calquera outro medio que acredite de modo fidedigno o motivo da non asistencia. Os/as alumnos/as disporán dun prazo de 5 días hábiles para presentar no centro colaborador os xustificantes das súas faltas de asistencia. Unha vez transcorrido este prazo sen que os presentasen, a falta será considerada como sen xustificar. As faltas de asistencia por actividade laboral, cun máximo de cinco ao mes, xustificaranse cunha copia do contrato de traballo.
Mediante resolución do/a director/a xeral de Formación e Colocación ou do xefe/a do departamento territorial correspondente, segundo proceda, os/as alumnos/as, logo de audiencia, poderán ser excluídos das accións formativas, por petición das entidades de formación, cando non sigan con suficiente aproveitamento a acción formativa ou dificulten o seu normal desenvolvemento. Contra esta resolución, que non pon fin á vía administrativa, poderán interpoñer recurso de alzada.
6. Os/as alumnos/as deberán acudir á súa oficina de emprego, unha vez rematado o curso, para cancelar a suspensión da demanda.
7. Os/as alumnos/as deberán comunicar calquera cambio que afecte as circunstancias que deron lugar ao recoñecemento das distintas axudas reguladas no artigo 22º.
Artigo 24º.-Diplomas.
1. Cursos non modulados.
Os/as alumnos/as que rematen os cursos con aproveitamento, sempre que asistisen como mínimo ao 75% da especialidade formativa, recibirán un diploma oficial, no modelo que se elaborará na Dirección Xeral de Formación e Colocación.
Así mesmo, terán dereito ao diploma os/as alumnos/as que causen baixa no curso por colocación, cando o docente coide que teñen os coñecementos equivalentes ao nivel do curso e asistisen, como mínimo, ao 75 por 100 das horas lectivas.
2. Cursos modulados.
Os/as alumnos/as que rematen con aproveitamento unha ou varias unidades de competencia dun curso, independentemente de que se programase a especialidade completa ou modularmente, e sempre que asistan como mínimo ao 75% das súas horas lectivas, recibirán un diploma oficial acreditativo desta circunstancia, que será elaborado pola Dirección Xeral de Formación e Colocación.
Así mesmo, terán dereito ao diploma os/as alumnos/as que causen baixa no curso por colocación, cando o docente coide que teñen os coñecementos e capacidades correspondentes ao nivel de cada unidade de competencia e asistisen, como mínimo, ao 75 por 100 das horas lectivas desta. No caso dos novos certificados de profesionalidade tamén terá que ter superado coa calificación de apto a avaliación continuada da unidade de competencia realizada polo docente.
3. Nos dous casos anteriores, os/as alumnos/as que non teñan dereito a diploma poderán recibir, se o solicitan, unha certificación polas horas e módulos a que asistisen.
4. Dentro do programa do curso, que debe figurar na parte posterior do diploma, figurarán separadamente do resto do programa os módulos de formación complementaria impartidos pola entidade en cada curso, así como a súa duración e horas, no caso de que o/a alumno/a teña a obriga de facer estes módulos.
Capítulo IV
Das prácticas non laborais
Artigo 25º.-Prácticas en empresas.
No cursos de formación profesional para o emprego poderán desenvolverse dous tipos de prácticas en empresas: as que están incluídas no programa formativo do curso e aquelas que teñen lugar a maiores das súas horas lectivas.
A. Prácticas incluídas no programa formativo do curso.
1. Esta modalidade poderá desenvolverse, de acordo cos requisitos do programa e respectando a súa duración, en empresas ou en entidades públicas. Poderanse realizar en calquera especialidade e a externalización destas terá carácter voluntario para os centros impartidores e obrigatorio para os/as alumnos/as, no caso de que o centro opte pola súa realización. Os gastos que deriven da súa realización deberán imputarse ao orzamento do curso en que están incluídas.
O procedemento a seguir para a súa xestión é o seguinte:
Con dez días hábiles de antelación á data prevista para a realización das prácticas, o centro impartidor presentará a correspondente comunicación ao departamento territorial correspondente da Consellería de Traballo e Benestar e/ou á Dirección Xeral de Formación e Colocación, debendo xuntar a seguinte documentación:
-Convenio asinado entre o centro impartidor e a/s empresa/s ou organismo público onde se realizarán ou, no seu defecto, documento acreditativo do responsable da empresa ou organismo público en que se faga constar a súa autorización para realizalas.
-Sistema de titorías para o seu seguimento e avaliación.
-Datas, lugar de realización, horario e duración.
-Documento que acredite a vixencia do seguro de accidentes dos/as alumnos/as que cubra os riscos do curso. Deberá incluír os riscos do traxecto ao lugar de realización das prácticas e contraerase estritamente durante o período de duración das prácticas.
-Documento que acredite a contratación por parte da entidade impartidora dunha póliza de responsabilidade civil para facer fronte aos riscos que para os bens e as persoas poidan derivar da realización das prácticas en empresas.
-Licenza municipal de apertura da actividade de que se trate ou, no seu defecto, declaración responsable do seu representante legal en que se faga constar a idoneidade dos locais de impartición onde se van desenvolver as prácticas no caso de empresas, ou calquera outro documento acreditativo da idoneidade dos locais para a realización das prácticas, no caso de centros públicos.
- Xustificación de que a empresa en que se realizarán as prácticas cumpre coa normativa de prevención de riscos laborais.
2. As empresas onde teñan lugar as prácticas deberán reunir os requisitos establecidos no programa da especialidade da cal se van realizar as prácticas.
3. Os centros deberán imputar os gastos por este concepto como custos directos.
4. Os/as alumnos/as terán dereito exclusivamente á percepción das axudas ou bolsas que, de ser o caso, lles correspondan.
5. A duración das prácticas non pode exceder en ningún caso a duración da parte práctica que se fixa no programa formativo, e non poderán rematar con posterioridade á finalización do curso.
6. A impartición do módulo de prácticas profesionais non laborais correspondentes aos novos certificados de profesionalidade axustarase aos requisitos antes mencionados e ao estipulado no real decreto regulador de cada certificado de profesionalidade.
B. Prácticas a maiores das horas lectivas do curso.
Poderán realizarse en calquera especialidade e terán carácter voluntario tanto para os centros impartidores como para os/as alumnos/as.
Terán que ter unha duración mínima do 5% e máxima do 20% das horas totais da especialidade formativa, cun máximo de 180 horas.
No caso de realización, os centros interesados deberán facer constar esta circunstancia na solicitude de programación de cursos, segundo o anexo V, e será valorada polas correspondentes comisións de valoración na baremación dos expedientes dos cursos.
Deberán ter unha duración mínima de catro horas diarias, salvo que se compatibilicen, segundo o disposto no punto 3 desta epígrafe, coa impartición do curso. Neste suposto a duración máxima será de tres horas diarias.
O procedemento a seguir para a súa xestión é o seguinte:
1. O centro impartidor deberá presentar con dez días hábiles de antelación á data prevista para a realización das prácticas, unha comunicación ao órgano competente da Consellería de Traballo e Benestar, debendo xuntar a seguinte documentación:
-Convenio asinado entre o centro impartidor e a/s empresa/s ou organismo público onde se realizarán ou, no seu defecto, documento acreditativo do responsable da empresa ou organismo público en que se faga constar a súa autorización para realizalas.
-Sistema de titorías para o seu seguimento e avaliación.
-Datas, lugar de realización, horario e duración.
-Documento que acredite a vixencia do seguro de accidentes dos/as alumnos/as que cubra os riscos do curso. Deberá incluír os riscos do traxecto ao lugar de realización das prácticas e contraerase estritamente durante o período de duración das prácticas.
-Documento que acredite a contratación por parte da entidade impartidora dunha póliza de responsabilidade civil para facer fronte aos riscos que para os bens e as persoas poidan derivar da realización das prácticas en empresas.
-Licenza municipal de apertura da actividade de que se trate, ou, no seu defecto, declaración responsable do seu representante legal en que se faga constar a idoneidade dos locais de impartición onde se van desenvolver as prácticas no caso de empresas, ou calquera outro documento acreditativo da idoneidade dos locais para a realización das prácticas, no caso de centros públicos.
-Xustificación de que a empresa en que se realizarán as prácticas cumpre coa normativa de prevención de riscos laborais.
2. Durante o período das prácticas os/as alumnos/as terán dereito á percepción das mesmas axudas que percibisen durante a formación teórica, sempre que manteñan as condicións que deron dereito a elas. Só se terá dereito á percepción das axudas por este concepto cando se realicen un mínimo de catro horas diarias de prácticas.
3. As prácticas terán lugar unha vez finalizado o curso. Deberán iniciarse antes do transcurso dun mes desde a finalización do curso, e deberán estar rematadas en todo caso antes do 30 de novembro de 2011. Non obstante, permitirase a compatibilidade destas prácticas coa impartición do curso cando se dean as dúas circunstancias seguintes: que a data de remate do curso teña lugar a partir do 1 de outubro e que estea realizada polo menos a metade das horas lectivas do curso.
C. Disposicións comúns ás dúas modalidades de prácticas.
1. Antes do comezo das prácticas a entidade beneficiaria da subvención porá en coñecemento da Inspección de Traballo unha relación dos/as alumnos/as que van realizar as prácticas, e o nome/s da/s empresa/as en que realizarán as prácticas, localidades, datas e horario de realización.
2. As empresas en que se realicen as prácticas comunicarán aos representantes legais dos traballadores na empresa unha relación dos/as alumnos/as que van realizar as prácticas, as datas e horario de realización.
3. As prácticas que realicen os/as alumnos/as de formación profesional para o emprego non suporán en ningún caso a existencia de relación laboral entre os/as alumnos/as e as empresas ou organismos da Administración.
4. Unha vez comunicadas as prácticas, as entidades deberán comunicar ao órgano competente calquera incidencia que se produza no seu desenvolvemento.
Capítulo V
Dos proxectos formativos con compromiso de contratación inmediata
Artigo 26º.-Proxectos formativos con compromiso de contratación inmediata.
1. As subvencións para xestionar as accións formativas recollidas neste capítulo, outorgaranse en réxime de concesión directa, de acordo co previsto no Real decreto 357/2006, do 24 de marzo, polo que se regula a concesión directa de determinadas subvencións nos ámbitos do emprego e da formación profesional ocupacional.
2. A entidade beneficiaria poderá subcontratar parcial ou totalmente, por unha soa vez e nos termos recollidos na Orde TAS/718/2008, do 7 de marzo, a realización da actividade formativa, previa autorización da Dirección Xeral de Formación e Colocación. A contratación de persoal docente para a impartición da formación subvencionada por parte do beneficiario non se considerará subcontratación.
3. A impartición dos proxectos formativos con compromiso de contratación inmediata previstos no artigo 15º.3 regularase polo establecido nesta orde, tendo en conta as peculiaridades recollidas nos artigos seguintes.
Artigo 27º.-Requisitos.
1. As entidades solicitantes deberán ser empresas, as súas asociacións ou outras entidades que se comprometan a contratar polo menos o 60 por cento dos/as alumnos/as desempregados/as que inicien o curso, por un período mínimo inicial de seis meses a xornada completa, ou tempo equivalente no caso de que a contratación non sexa a xornada completa. Neste último caso non se admitirán contratos inferiores ás catro horas diarias.
No compromiso de contratación deberá figurar a categoría profesional e a localidade onde se van contratar os/as alumnos/as.
No momento da selección deberá informase aos/as alumnos/as destes extremos.
2. Só poderán acudir a este procedemento aquelas empresas que non reducisen o número total de traballadores, nin o número total de traballadores con contrato indefinido nos 12 meses inmediatamente anteriores á data de presentación da solicitude do curso, agás que se trate de empresas que tivesen un expediente de regulación de emprego nese período ou no caso de empresas que non teñan a súa sede social en Galicia, que non reducisen o número total de traballadores nin o número total de traballadores con contrato indefinido nos 12 meses inmediatamente anteriores á data de presentación da solicitude do curso nos seus centros de traballo da Comunidade Autónoma de Galicia; ou que supoña a recuperación do nivel de emprego dos 12 meses inmediatamente anteriores á data de presentación da solicitude do curso e a contratación indefinida do 20% dos/as alumnos/as que inicien o curso; ou que o compromiso de contratación sexa superior ao 90%.
Así mesmo, deberán xustificar que non reduciron o número de traballadores con contrato indefinido nin o número total de traballadores da empresa durante a realización do curso.
3. A maiores da acreditación dos requisitos formais exixidos para o compromiso de contratación inmediata nesta orde e no resto da normativa aplicable, o órgano competente da Consellería de Traballo e Benestar poderá facer as indagacións e comprobacións necesarias e solicitar da entidade solicitante ou dos organismos públicos competentes a documentación que considere axeitada para garantir a viabilidade do proxecto formativo, sinaladamente o grao de cumprimento de contratación e mantemento do emprego en proxectos formativos impartidos anteriormente, de ser o caso; balances da empresa; documentación da Seguridade Social, etc. Esta documentación e informes, xunto co resto da documentación exixida, servirán para valorar a concesión do proxecto formativo á entidade solicitante.
Artigo 28º.-Lugar de impartición.
No caso de que a entidade careza de instalacións axeitadas para a impartición do proxecto formativo, poderá autorizarse a súa impartición nas instalacións dun centro inscrito no Censo de centros colaboradores de formación profesional ocupacional, ou en calquera outro centro, que deberá homologarse previamente con carácter provisional, de acordo cos requisitos e tramitación regulados no Decreto 158/2001, do 29 de xuño. Os centros impartidores deberán estar en posesión da licenza municipal de apertura da actividade de que se trate. No seu defecto, este documento poderá ser substituído por unha declaración responsable do seu representante legal en que se faga constar a idoneidade dos locais de impartición.
Se os cursos teñen lugar en espazos cedidos por outras entidades, a licenza de apertura poderá ser substituída por algún dos documentos seguintes:
a) Centros de titularidade municipal: certificación do secretario municipal en que se acredite que os lugares de impartición dos cursos son aptos para esta finalidade.
b) Entidades públicas (centros de formación, centros sanitarios, etc.): calquera outro documento que acredite a súa idoneidade para impartir formación.
En calquera dos casos, esta circunstancia deberá acreditarse tanto nos locais onde se imparta a parte teórica como a práctica.
Artigo 29º.-Obrigas.
A acreditación de estar ao día nas súas obrigas tributarias e sociais e de non ter pendente de pagamento ningunha débeda, por ningún concepto, coa Administración pública da Comunidade Autónoma de Galicia deberana facer todas as empresas que participen no proxecto. Así mesmo, as empresas vinculadas a unha mesma dirección deberán achegar a documentación relativa ás súas diferentes razóns sociais.
Artigo 30º.-Pagamento.
Para o aboamento de anticipos de ata o 70% da subvención concedida, as entidades impartidoras deberán achegar, en todo caso, xunto co resto da documentación exixida no artigo 11º, garantía a favor da Consellería de Traballo e Benestar (Xunta de Galicia), mediante seguro de caución prestado por entidade aseguradora ou mediante aval solidario da entidade de crédito ou sociedade de garantía recíproca.
Artigo 31º.-Contratos de traballo.
1. A contratación realizarase dentro do exercicio orzamentario de 2011.
2. Non se aboará a liquidación final mentres a empresa non remita as copias dos contratos de traballo rexistrados que supoñan unha relación indefinida ou temporal de seis meses como mínimo, e acredite que se mantén a ratio desde a data da solicitude entre traballadores con contrato indefinido e sen contrato indefinido.
3. Se algún traballador contratado a través do proxecto formativo causa baixa antes dos seis primeiros meses de contrato, a entidade terá a obriga de comunicar esta circunstancia á Dirección Xeral de Formación e Colocación no prazo de sete días desde que se produza. No comunicado deberá incluírse toda a documentación acreditativa relativa á baixa producida e a Dirección Xeral de Formación e Colocación resolverá, en virtude das circunstancias, se procede o reintegro da subvención.
Artigo 32º.-Remate dos proxectos formativos.
A data límite para a finalización e xustificación dos cursos será o 30 de novembro de 2011. Excepcionalmente, por causas xustificadas, e sempre logo de autorización do órgano competente, os proxectos formativos poderán rematar con posterioridade a esa data, en todo caso dentro do ano 2011.
Artigo 33º.-Solicitudes.
1. O prazo de presentación de solicitudes rematará o 30 de xuño de 2011.
2. A documentación que se deberá presentar é a seguinte:
a) Anexos I, II e III que figuran nesta orde de convocatoria debidamente cubertos.
b) Documentación acreditativa da representatividade suficiente para asinar a solicitude.
c) Código de identificación fiscal (CIF) ou número de identificación fiscal (NIF).
d) Estatutos ou normas debidamente legalizadas polas que se rexe a entidade.
e) Xustificante da propiedade, arrendamento ou título lexítimo que habilite para a utilización de inmobles e instalacións correspondentes, equipo didáctico, talleres ou campos de práctica.
f) Licenza municipal de apertura da actividade que se trate ou, no seu defecto, declaración responsable do seu representante legal en que se faga constar a idoneidade dos locais de impartición onde se vai desenvolver tanto a parte teórica como a práctica.
g) Compromiso de contratación asinado polo/s representante/s da/s empresa/s vinculada/s inicialmente no proxecto presentado.
h) Declaración responsable de non estar incurso en supostos de prohibicións para obter a condición de beneficiario de subvencións.
i) Acreditación documental de estar ao día nas obrigas tributarias e sociais e de non ter pendente de pagamento ningunha débeda, por ningún concepto, coa Administración pública da Comunidade Autónoma de Galicia.
j) Para todas as especialidades, relación detallada de dotacións e equipamentos, medios materiais que se van utilizar no seu desenvolvemento e unha descrición das aulas e talleres en que se indiquen metros cadrados, condicións de luminosidade, de seguridade, etc., cos planos.
k) Cando as especialidades formativas solicitadas non estean incluídas no ficheiro de especialidades formativas, as entidades solicitantes deberán achegar un programa formativo elaborado pola propia entidade co seguinte esquema:
-Denominación do curso.
-Duración total do curso e de cada un dos seus módulos.
-Descrición dos módulos.
-Medios, materiais e maquinaria de que dispoñen.
-Requisitos dos docentes.
-Valoración económica.
-Importe da subvención económica solicitada en función do número de alumnos para os que se solicita o proxecto formativo.
-Os programas deberán ser remitidos inescusablemente en soporte informático, e virán redactados en lingua galega e castelá, para o seu posterior envío ao Instituto de Emprego-Servizo Público de Emprego Estatal, para a súa aprobación previa ao inicio da acción formativa.
n) Cando as especialidades formativas que se solicitan correspondan a novos certificados de profesionalidade, as entidades deberán, ademais, achegar a seguinte documentación:
-Programa formativo elaborado pola propia entidade, tomando como base para a súa elaboración o contido do correspondente certificado de profesionalidade e segundo a estrutura dun curso normalizado de formación profesional para o emprego.
-Convenio ou acordo coa empresa ou empresas en que realizará o módulo de prácticas profesionais non laborais incluída no certificado de profesionalidade, se é o caso.
ñ) Declaración de conxunto de todas as solicitudes de axudas efectuadas ou concedidas para a mesma acción formativa das distintas administracións públicas competentes ou doutros entes públicos.
3. A xustificación do cumprimento do compromiso de contratación inmediata realizarase no momento en que se proceda á xustificación final dos custos do curso mediante a presentación dos correspondentes contratos laborais visados polo Servizo Público de Emprego.
4. O cumprimento do requisito de non redución do número total de traballadores da empresa, nin do número total de traballadores con contrato indefinido, acreditarase do seguinte xeito:
a) No momento da solicitude da acción formativa presentarase o anexo III debidamente cuberto, no cal figurará o número de traballadores da empresa, tanto con contrato indefinido como totais, dos 13 meses inmediatamente anteriores á data da solicitude do curso.
b) Cando se presente a solicitude de liquidación final do curso, achegaranse os documentos TC2 dos trece meses anteriores ao inicio do curso e o do mes en que consten os/as alumnos/as da acción formativa contratados en virtude do compromiso adquirido.
c) No caso de empresas que non tivesen traballadores nos trece meses anteriores, por ser de nova creación ou por crearse durante ese período, presentarán os TC-2 dos meses dos cales teñan eses documentos ou, no seu defecto, xustificante da data de creación da empresa.
Artigo 34º.-Número de alumnos e alumnas.
O número de alumnos/as participantes nos cursos poderá variar entre un mínimo de 10 e un máximo de 20.
Artigo 35º.-Gastos de amortización.
As empresas ou grupos de empresas que impartan proxectos formativos con compromiso de contratación inmediata non poderán recoller como custo aboable gastos de amortización.
Artigo 36º.-Resolución.
A resolución, que lle corresponderá ditar, en todo caso, á directora xeral de Formación e Colocación, deberá producirse no prazo de tres meses desde que a solicitude do interesado teña entrada no rexistro correspondente. Transcorrido o citado prazo sen que se ditase resolución expresa, esta entenderase desestimatoria.
Artigo 37º.-Comezo anticipado.
Poderán financiarse con cargo ás axudas e subvencións reguladas nesta orde os proxectos formativos con compromiso de contratación inmediata, aínda que as accións formativas se inicien, por razóns excepcionais debidamente acreditadas e xustificadas pola entidade solicitante, antes de que se dite a correspondente resolución de concesión, sempre que se cumpran os seguintes requisitos:
a) Que a solicitude fose presentada con anterioridade ao inicio das accións.
b) Que as accións formativas se inicien e rematen dentro do ano 2011.
c) Que se cumpran todos os requisitos formais e de procedemento, aínda que sexa a posteriori, previstos nesta orde.
d) Que a entidade solicite autorización de inicio á Dirección Xeral de Formación e Colocación, expoñendo as razóns excepcionais polas que pretenden comezar anticipadamente. No caso de autorización, a empresa deberá comunicar o inicio do proxecto formativo ao departamento territorial correspondente con cinco días de antelación ao seu comezo.
Disposicións adicionais
Primeira.-A realización das accións de formación previstas nesta orde e a conseguinte concesión de subvencións estará condicionada á existencia de crédito adecuado e suficiente nos programas 12.05.323A.440.0, 12.05.323A.444.0, 12.05.323A.460.1, 12.05.323A.471.0, 12.05.323A.481.0 dos orzamentos xerais da comunidade autónoma para o ano 2011.
Segunda.-Non se autorizarán cambios de titularidade de centros no tempo que transcorra entre o inicio dun curso e o seu remate.
Terceira.-Toda alteración das condicións tidas en conta para a concesión da subvención, e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
Cuarta.-Poderán ditarse resolucións complementarias cando existan fondos provenientes de renuncias de subvencións inicialmente concedidas, de incrementos das cantidades asignadas á comunidade autónoma pola Administración do Estado, ou doutros remanentes dos módulos. Neste caso, agás que se acuda a unha convocatoria complementaria, non poderán terse en conta outras solicitudes nin outras homologacións distintas ás tidas en conta para a resolución inicial.
Quinta.-Apróbase a delegación de atribucións do/a conselleiro/a de Traballo e Benestar no director/a xeral de Formación e Colocación para a autorización, disposición, recoñecemento da obriga e proposta de pagamento das subvencións reguladas nesta orde, así como para resolver a concesión, denegación, modificación, reintegro, ou outras incidencias das subvencións reguladas nesta orde, e nos xefes/as dos departamentos territoriais provinciais da Consellería de Traballo e Benestar, no ámbito das súas respectivas competencias, para resolver a concesión, denegación, modificación, reintegro, ou outras incidencias das subvencións reguladas nesta orde.
Sexta.-En todo o non disposto nesta orde será de aplicación o Real decreto 395/2007, do 23 de marzo, polo que se regula o subsistema de formación profesional para o emprego, así como a súa normativa de desenvolvemento, e, de ser o caso, a Lei 9/2007, do 13 de xuño, de subvencións de Galicia, e a Lei 38/2003, do 17 de novembro, xeral de subvencións, e o resto da normativa que lle sexa de aplicación.
Disposicións derradeiras
Primeira.-Autorízase o director/a xeral de Formación e Colocación para ditar, no ámbito das súas competencias, as resolucións e instrucións necesarias para o desenvolvemento e execución desta disposición.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 3 de xaneiro de 2011.
Beatriz Mato Otero
Conselleira de Traballo e Benestar
Ver referencia pdf "00400D006P057.PDF"